Kulonga 2 IBBAIB63 - Lino umwi mwaalumi waluzubo - Bible Search\nKulonga 1 Kulonga 3\n1-Lino umwi mwaalumi waluzubo lwa-Levi wakaakukwata mwana musimbi wa-Levi. 2-Nkabela oyo mwanakazi wakaminta, wazyala mwana mulombe. Abone kuti mubotu, wakamusisa myezi yotatwe 3Elyo naatakacili kukonzya kumusisa, wakabweza cinzuma camatete, wacisyungulula abulongo abunzuka, wabika mwana mulincico, wacibika akati kamatete kunkomwe yalwizi. 4-Nkabela mucizi wakwe kaimvwi kulekule kuti abone cisi citike kulinguwe. 5-Elyo mwana musimbi wa-Farao wakeza kuzoosamba kulwizi, abalanda bakwe basimbi bakali kweenda kumbali lyalwizi. Lino wakabona cinzuma akati kamatete, watuma mulanda wakwe musimbi, wacibweza. 6Elyo naakacivununa, wakabona mwana, nkabela mulombe wakali kulila. Mpoonya awo wakamufwida luzyalo, wati, Nguumwi wabana baba-Hebrayo. 7Lino mucizi wakwe wakaambila mwana wa-Farao kuti, Sa njiinke kuyookuyandawida sikumulela akati kabanakazi ba-hebrayo, kuti akulelele mwana? 8Mwana wa-Farao wakamuvwiila kuti, Koya. Mpawo musimbi wakaya, waita banyina mwana. 9Nkabela mwana wa-Farao wakamwaambila kuti, Bweza oyu mwana, undilelele; nookuvozya mali, Lino mwanakazi wakabweza mwana, waakumulela. 10-Aboobo mwana wakakula, nkabela wakamubweedezya kumwana wa-Farao. Wakaba mwana wakwe. Nkabela wakamuulika izina lya-Musa, nkaambo wakati, Ndakamununa mumaanzi.\nMusa mbwaakacijila ku-Midyani\n11--Lino kuciindi eco, Musa naakakomena, wakainka kuli basimukowanyina, wabona milimo yabo miyumu. Nkabela wakabona muntu mu-Egepita ulauma mu-Hebrayo, umwi wabasikamukowanyina. 12Elyo wakalanga koonse koonse. Abene kuti taakwe muntu, wakajaya mu-Egepita, wamusisa mumusec. 13Lino nebwakaca, wakali kuya bweenda alimwi, wabona bantu bobile ba-Hebrayo balalwana, wabuzya sikubisya kuti, Ino nkaambonzi nouma munyoko? 14Wakati, Ma! Ngwani wakubika kuti ube silutwe wesu na mubetesi wesu? Sa ulayanda kundijaya mbubonya mbowakajaya mu-Egepita? Amvwe obo, Musa wakayoowa, wati, Ncobeni aya makani alizibidwe. 15-Alakwe Farao wakamvwa makani, elyo wakali kuyanda kujaya Musa,\nPele Musa wakaloboka kuzwa kuli-Farao, waakukala munyika ya-Midyani. Lino wakakala kumbali lyacikala. 16-Nkabela mupaizi waku-Midyani kajisi bana basimbi bali musanu ababili. Abo basimbi bakeza, bateka maanzi, bazuzya zinywido kuti banywisye imbelele zyawisaabo. 17Elyo beembeli bakasika, babatanda, pele Musa wakanyampuka, wabavuna, wabanywisizya imbelele. 18-Basike buyo kuli-Reueli wisaabo, wakababuzya kuti, Ino nkaambonzi mwafwambaana sunu? 19Bakavuwa kuti, Umwi muntu mu-Egepita watuvuna mumaanza aabeembeli, alimwi watutekela maanzi akutunywisizya imbelele. 20-Wakabuzya bana bakwe basimbi kuti, Uli kuli muntu? mwamusiilanzi? Amukamwiite, azoolye insima. 21Lino Musa wakazumina kukala amuntu oyo, nkabela wakapa Musa mwanaakwe musimbi Zipora. 22-Oyo wakazyala mwana mulombe, nkabela wakamuulika izina lya-Gerisomu, nkaambo wakati, Ndali mweenzu munyika imbi.\n23-Lino abe mazuba manji mwami wa-Egepita wakafwa. Abalo bana ba-Israyeli bakali kunyontauka nkaambo kabuzike bwabo, elyo bakalila, nkabela kukwiila kwabo kwamubuzike bwabo kwakamvwigwa kuli-Leza, 24-Leza wakamvwa kunyontauka kwabo, elyo Leza wakaibalukwa cizuminano cakwe ncaakatangene a-Abrahamu a-Izaka a-Jakobo, 25-Leza wakabona bana ba-Israyeli. Leza waka ziba makani aabo.


Leza Uyanda Bantu Basalala | Luyando LwaLeza\nLeza Uyanda Bantu Basalala\n“Kumuntu uusalala ulalibonya mbuli uusalala.”—INTEMBAUZYO 18:26.\n1-3. (a) Nkamboonzi mwanakazi nayanda kubaa choonzyo chakuti mwanaakwe mulombe wasamba alimwi uzweete kabotu? (b) Nkamboonzi Jehova nayanda kuti babelesi bakwe bakkale kabasalala, alimwi niinzi chipa kuti tukkale katusalala?\nMWANAKAZI uliikuzwatika mwanaakwe mulombe uyanda kuya kuli bumwi busena. Ulaachoonzyo chakuti wasamba alimwi wazwaata munzila iili kabotu. Ulizi kuti busanambi bulayandikana mubuumi bwamwanaakwe. Alimwi ulizi kuti nzila mwanaakwe njabonekaayo iitondeezya mbubabede bazyali bakwe.\n2 Jehova, Ndeende wesu wakujulu uyanda kuti babelesi bakwe kabasalala. Jwi lyakwe lyaamba kuti: “Kumuntu uusalala ulalibonya mbuli uusalala.” * (Intembauzyo 18:26) Jehova ulatuyanda alimwi ulizi kuti kukkala katusalala kugwasya ndiswe. Alubo, mbutuli Bakamboni bakwe uyanda kuti tuchite zintu zikonzya kupa kuti bantu bamulemeke. Masimpe, nzila njitubonekaayo ambotulijata zilakonzya kupa bulemu kuli Jehova, kutali kumusampawula akusampawulwa kwazina lyakwe lisalala.—Ezekiele 36:22; bala 1 Petro 2:12.\n3 Kuziba kuti Leza uyanda bantu basalala kupa kuti tukkale katusalala. Tuyanda kuti nzila njituponaayo ipe bulemu kuli nguwe nkaambo tulamuyanda. Alubo, tuyanda kukkala katuli muluyando lwakwe. Lino atulange-lange kuti nkamboonzi nitweelede kukkala katusalala, kukkala katusalala kuswaanizyaanzi akuti tweelede kuchitaanzi kuti tukkale katusalala. Kulanga-langa eezi kuyootugwasya kuziba mpotweelede kubelekela.\nNKAMBOONZI NITWEELEDE KUKKALA KATUSALALA?\n4, 5. (a) Nkaakali kaambo kapati kapa kuti tukkale katusalala? (b) Kusalala kwaJehova kuboneka biyeni muzilenge zyakwe?\n4 Imwi nzila Jehova njatusololelaayo nkwiinda mukutupa chikozyano. Jwi lyakwe litusungwaazya kuti tube “basikwiiya ba-Leza.” (BaEfeso 5:1) Kaambo kapati kapa kuti tukkale katusalala nkakuti, Jehova Leza ngutukomba ulasalala muzintu zyoonse.—Bala Levitiko 11:44, 45.\n5 Tulakonzya kubona kusalala kwaJehova, bube, anzila zyakwe muzintu nzyaakalenga. (BaRoma 1:20) Nyika yakalengelwa kuti ibe muunzi wabantu uusalala. Jehova wakalenga zyuuka zisalazya muuya ngutuyoya amaanzi ngitubelesya. Tumwi tuuka tusalazya nyika munzila iigambya. Basayensi babelesya tuuka ootu kukusalazya mafuta aatika azimwi zintu zisofwaazya muuya zichitwaa bantu baliyanda abatangala. Chilaantanganana kuti kusalala kulayandikana kuli yooyo “iwakalenga nyika.” (Jeremiya 10:12) Andiswe tweelede kukubona kakuyandikana.\n6, 7. Mulawu waMusa wakatondeezya biyeni kuti kusalala kwakali kuyandikana kuli baabo bakali kukomba Jehova?\n6 Kamwi kaambo kapa kuti tukkale katusalala nkakuti, Jehova, Mwaami wanyika yoonse, uyanda kuti bakombi bakwe kabasalala. Mumulawu ngwakapede maIsrayeli, kusalala kwakali kuswaanizigwa mubukombi. Alubo, Mulawu wakali kwaamba kuti muBuzuba Bwakumaninsya Milandu, Mupayizi mupati wakeelede kusamba tubili kutali kamwi pe. (Levitiko 16:4, 23, 24) Bapayizi bakali kuchita milimu, bakeelede kusamba kumaboko akumawulu kabatanatuula zipayizyo kuli Jehova. (Kulonga 30:17-21; 2 Makani 4:6) Mulawu wakatondeezya zintu zili 70, zyakali kukonzya kusofwaazya mubili wamuntu naa michito yakali kukonzya kupa kuti abe muntu usofweede. Ikuti muIsrayeli kasofweede, takeelede kutola lubazu muzintu zyabukombi alimwi kuti waleka kuswiilila wakali kukonzya kujayigwa. (Levitiko 15:31) Kufumbwa muntu wakali kukaka kulisalazya naa kusamba mubili wakwe, wakali ‘kutandwa mumbungano.’—Myeelwe 19:17-20.\n7 Nikuba kuti tatweendelezegwaa Mulawu waMusa, pesi mulawu ooyu ulatugwasya kuti tubone mbwazibona zintu Leza. Chilaantanganana kuti kusalala kwakali kuyandikana kuli baabo bakali kukomba Leza. Jehova tanachincha pe. (Malaki 3:6) Bukombi bwesu bulakonzya kutambulika kuli Leza ikuti ‘kabusalala alimwi kabutakwe kampenda.’ (Jakobo 1:27) Nkinkaako, tweelede kuziba nchalangilila kuli ndiswe atalaa kaambo aaka.\nKUSALALA MUMESO AALEZA KUSWANIZYAANZI?\n8. Ntuutuli twaambo Jehova mwalangilila kuti tube bantu basalala?\n8 MuBbayibbele, kusalala takwaambi kusalala kwakumubili luzutu pesi kuswaanizya zintu zyoonse nzituchita mubuumi bwesu. Jehova ulangilila kuti tube bantu basalala mutwaambo ootu tune, mubukombi, kukulijata, mumiyeeyo akumubili. Atulange-lange kuti twaambo ootu tuswaanizyaanzi.\n9, 10. Kusalala mubukombi kwambaanzi, alimwi maKristu aachoonzyo atantamukaanzi?\n9 Kusalala mubukombi. Kusalala mubukombi kwaamba kutaswaanizya bukombi bwakasimpe abwakubeja. Chiindi maIsrayeli naakazwa kuBabuloni kali kubweda kuJerusalemu, akeelede kuswiilila nchenjezyo eeyi yakuti: “Muzwe okuno. Mutaampi cintu niciba cimwi cisofweede . . . Musalale.” (Isaya 52:11) MaIsrayeli akabweeda kumuunzi akaambo kakuti akali kuyanda kubusilizya bukombi bwaJehova. Bukombi oobu bwakeelede kusalala, kabutaswaanizyi njiisyo zitapi bulemu kuli Leza, michito, atunsiya-nsiya twabukombi bwakuBabuloni.\n10 Mazubaano, mbotuli maKristu aachoonzyo tweelede kuchenjela kuti tutasofwaazigwi abukombi bwakubeja. (Bala 1 BaKorinto 10:21.) Kuchenjela kulayandikana mukaambo aaka, nkaambo bukombi bwakubeja bulajanika munyika yoonse. Ziyanza zisiyene-siyene, milimu, atunsiya-nsiya munyika zyiingi, zilajatikizigwa munjiisyo zyabukombi bwakubeja, mbuli njiisyo yakuti kuli chintu chisyala kachipona kuti muntu wafwa. (Mukambausi 9:5, 6, 10) MaKristu aachoonzyo taajatikizigwi pe muziyanza ziswaanizigwa mubukombi bwakubeja. * Tatuzumini kwenwaa bamwi bantu kuti tutyole zyeelelo zizwa muBbayibbele atalaa bukombi bwakasimpe.—Incito 5:29.\n11. Kusalala kukulijata kuswaanizyaanzi, alimwi nkamboonzi nikuyandikana kuti tukkale katusalala mukaambo aaka?\n11 Kusalala kukulijata. Kukkala katusalala kukulijata kuswaanizya kutachita bwaamu. (Bala BaEfeso 5:5.) Kukkala katusalala munzila njitulijataayo kulayandikana. Mbuli mbotutakabone muchaandano chitobela chili mubbuku eeli, kuti tukkale katuli muluyando lwaLeza tweelede ‘kuchija bwaamu.’ Aabo bateempwi akaambo kakuchita bwaamu “tabakoyoovuba Bwami bwaLeza.” (1 BaKorinto 6:9, 10, 18) Mumeso aaLeza bantu bali boobo balabikkilizigwa akati ‘kabasesemyi.’ Ikuti bakachilwa kulijata kabotu “lukono lwabo . . . ndolufu lwabili.”—Ciyubunuzyo 21:8.\n12, 13. Nkuukuli kweendelana kuliwo akati kazintu nzituyeeya anzituchita, alimwi kujana twakkala biyeni katuyeeya zintu zili kabotu?\n12 Kusalala mumiyeeyo. Nzituyeeya nzizyo nzituchita. Ikuti miyeeyo mibi yakkalilila mumiyeeyo yesu, tulakonzya kuchita zintu zibi. (Matayo 5:28; 15:18-20) Pesi kuti twakkala katuyeeya zintu zili kabotu, tulakonzya kuchita zintu zili kabotu chiindi choonse. (Bala BaFilipi 4:8.) Kujana twakkala biyeni katusalala mumiyeeyo? Kwiinda mukutantamuka kufumbwa zyakulikondelezya zikonzya kunyongania miyeeyo yesu. * Kuyungizya waawo, tulakonzya kubaa miyeeyo iili kabotu kwiinda mukubala Jwi lyaLeza chiindi choonse.—Intembauzyo 19:8, 9.\n13 Ikuti tukkale katuli muluyando lwaLeza, kulayandikana kuti tukkale katusalala mubukombi, mukulijata amumiyeeyo. Zimwi zyaandano zili mubbuku eeli zyaambuula zyiingi atalaa twaambo ootu twakusalala. Lino atulange-lange kaambo kane, kusalala kumubili.\nKUJANA TWAKKALA BIYENI KATUSALALA KUMUBILI?\n14. Nkamboonzi kusalala kumubili nokutali nkani yakulisalila?\n14 Kusalala kumubili kuswaanizya kusamba mibili yesu akusalazya mpotukkala. Muntu weelede kulisalila na kuti uyanda kukkala kasalala munzila eeyi? Peepe, takweelede kuba oobo kubakombi baJehova. Mbuli mbukwaambwa kale, Jehova uyanda kuti katusalala kumubili kutali kuti kugwasye ndiswe luzutu pesi kuti kupe bulemu kulinguwe. Yeeya atalaa chikozyano chaambwa kumatalikilo aachaandano eechi. Ikuti kubona mwana kalaa doti chiindi choonse, zipa kuti ulibuzye kuti bazyali bakwe bali biyeni choonzyo. Tatuyandi kufumbwa chintu chilaatalaa mbotuboneka naa mbotupona kuti chisampawule Ndeende wesu wakujulu naa kuti chuubaansye mulumbe ngotukambawuka. Jwi lyaLeza lyaamba kuti: “Swebo tatubiki imfumpu niiba yomwe munzila yamuntu, kuti milimo yesu itasampauki, pele muzintu zyoonse tulatondezya kuti tuli basimilimo benibeni ba-Leza.” (2 BaKorinto 6:3, 4) Nkinkaako, kujana twakkala biyeni katusalala kumubili?\n15, 16. Busanambi buswaanizyaanzi, alimwi zigogo zyesu zyeelede kuba biyeni?\n15 Busanambi bwesu ambotuboneka. Nikuba kuti ziyanza abukkale zilasiyana munyika imwi ayimwi, tulakonzya kujana maanzi ansipa zyakuti tusambe akuti bana besu bakkale kababoneka kabotu. Busanambi buswaanizya kusamba kumaboko katubelesya nsipa chiindi nituyanda kulya naa kujata chakulya, nitwazwaa kubelesya chimbuzi, nitwazwaa kuchincha mwana tebela naa kusanzya mwana. Kusamba maboko katubelesya maanzi ansipa kulakonzya kutukwabilila kumalwazi alimwi kulakonzya kubamba buumi bwesu. Alubo, zilakonzya kutukwabilila kuti tutatabukilwi tuzunda naa tuuka tweeta malwazi amwida. Munyika kuli maanda atakwe zimbuzi, doti lilakonzya kusyidilwa munyika mbuli mbukwakali kuchitwa kuchiindi chamaIsrayeli.—Deuteronomo 23:12, 13.\n16 Tweelede kukkala katuwacha zigogo zyesu kuti ziboneke munzila iilikabotu. Tazyaambi kuti maKristu ayelede kuzwaata zigogo zidula naa zili mufashoni, pesi zyeelede kuboneka kabotu, kazitakwe doti alimwi kazilaa bulemu. (Bala 1 Timoteo 2:9, 10.) Kufumbwa nkotubede tuyanda kuti nzila njotubonekaayo ‘ilemeke muziyaanza zyoonse lwiisyo lwaLeza Mufutuli wesu.’—Tito 2:10.\n17. Nkamboonzi myuunzi yesu azintu nzitubelesya nozyeelede kusalala akuboneka kabotu?\n17 Muunzi wesu azintu nzitulaazyo. Muunzi wesu ulakonzya kuti tugambyi pe, pesi weelede kukkala kuusalala alimwi kuboneka kabotu kweendelanaa zyiimo zyesu. Nchimwi biyo, ikuti katwendaa moota kumiswaangano naa kukukambawuka, tweelede kuchita nzitukonzya kuti moota yesu iikkale kiisalala mukati aanze. Tutalubi kuti muunzi wesu azintu nzitubelesya zipa bukamboni atalaa Leza ngotukomba. Tuyiisya bantu kuti Jehova nguLeza uusalala alimwi kuti “uyoonyonyoona aabo banyonyoona nyika,” akuti lino-lino Bwaami bwakwe buyoochincha nyika yesu kuti ibe paradayizi. (Ciyubunuzyo 11:18; Luka 23:43) Chachoonzyo, tuyanda kuti myuunzi yesu azintu nzitubelesya ziboneke kuli bamwi kuti tubelekela kusalala kweendelanaa nyika mpya iibola.\nKusalala kumubili kuswaanizya kusamba mibili yesu akusalazya mpotukkala\n18. Kujana twatondeezya biyeni kuti tuliilemeka Ng’anda yaBwaami?\n18 Busena bwesu bwakukombela. Kuyanda Jehova kupa kuti tulemeke Ng’anda yaBwaami, nkotukombela Leza wakasimpe. Tuyanda kuti bantu basika kuNg’anda yaBwaami babotelelwaa busena bwesu bwakukombela. Kwiisalazya akwiibamba kabotu kulayandikana kuti ikkale kiiboneka kabotu. Tutondeezya kulemeka Ng’anda yaBwaami kwiinda mukuchita zyoonse nzyotukonzya kuti ikkale kiili muchiimo chili kabotu. Nchoolwe kulisungula kuti tugwasye kusalazya, ‘kumamika akuyumya’ aawo mpotukombela. (2 Makani 34:10) Tweelede kuchita oobo akumasena ngituchitila miswaangano mipati.\nKULISALAZYA KUMICHITO IISOFWAAZYA\n19. Niinzi nzitweelede kutantamuka kuti tukkale katusalala kumubili, alimwi Bbayibbele litugwasya biyeni mukaambo aaka?\n19 Kuti tukkale katusalala kumumibili tweelede kutantamuka michito iili mbuli kufwepa, kukolwa amisamu iikola naa inyongania mizeezo. Bbayibbele talikwe mundando wamichito yoonse isesemya iliwo mazubaano, pesi lilamalayilile atondeezya mbwalimvwa Jehova atalaa michito eeyi. Akaambo kakuti tulizi kuti Leza ulimvwa biyeni kujatikizya zintu eezi, kumuyanda kuyopa kuti tuchite zintu zimubotezya. Atulange-lange njiisyo zili musanu zizwa mumagwalo.\n20, 21. Njiili michito mibi Jehova njayanda kuti twiitantamuke, alimwi nkaakali kaambo kapa kuti tuchite oobo?\n20 “Mbuli mbutujisi zisyomezyo ezi, atulisonzole busofwaazi boonse nibuba bwamubili nibuba bwamoyo, atulondole busalazi bwesu cakuyooowa Leza.” (2 BaKorinto 7:1) Jehova uyanda kuti tutantamuke michito iikonzya kusofwaazya mibili yesu, myoyo yesu na miyeeyo yesu. Tweelede kutantamuka ziyanza zyakubelesya misamu iikola iikonzya kunyongania buumi bwesu amiyeeyo yesu.\n21 Bbayibbele litwaambila kaambo kapati kapa kuti ‘tulisonzole kubusofwaazi boonse.’ Bona kuti lugwalo lwa 2 BaKorinto 7:1 lutalikaa majwi aakuti: “Mbuli mbutujisi zisyomezyo ezi.” Nziizili zisyomezyo eezyo? Mbuli mbukwaambwa mumavesi alaajulu, Jehova usyomezya kuti: “Nenzoomutambula, nzomubeda mbuli Usowanu.” (2 BaKorinto 6:17, 18) Kochiyeeya buyo: Jehova usyomezya kukukwabilila akukuyanda mbuli mbwachita wisi kumwanaakwe. Pesi Jehova uyoozuzikizya zisyomezyo eezi kuti watantamuka zintu zikonzya kusofwaazya ‘mubili nikuba moyo.’ Mbufuba-fuba kuzumizya michito iisesemya kuti imane buzolwani buyandikana mbotulabo aJehova!\n22-25. Ngaali malayilile aazwa muBbayibbele aakonzya kutugwasya kuti tutantamuke michito mibi?\n22 “Yanda Leza Jehova wako amoyo wako woonse, amoya wako woonse, amumiyeeyo yako yoonse.” (Matayo 22:37) Jesu wakaamba kuti ooyu ngunguwo mulawu mupati kwiinda yoonse. (Matayo 22:38) Nchachoonzyo kuti tweelede kumuyanda munzila iili boobu Jehova. Kuti tumuyande amoyo wesu woonse, amoya wesu woonse amiyeeyo yesu yoonse, tweelede kutantamuka michito ikonzya kufwinsya buumi bwesu naa ikonzya kupa kuti tutayeeyi kabotu.\n23 “Nkaambo [Jehova] ngonguwe mwini nguubapa boonse buumi, amuuya, azintu zyoonse.” (Incito 17:24, 25) Buumi nchipo chizwa kuli Leza. Tulamuyanda Sikutupa chipo eecho, nkinkaako tweelede kuchilemeka. Tutantamuka kufwumbwa ziyanza zikonzya kusofwaazya mibili yesu akaambo kakuti tulizi kuti michito iili boobu itondeezya kutalemeka chipo chabuumi.—Intembauzyo 36:9.\n24 “Yanda mweenzinyoko mbuli mboliyanda omwini.” (Matayo 22:39) Chiindi chiingi, michito mibi tiinyonganyi sikwiiichita luzutu pesi abaabo balaa fwiifwi anguwe. Muchikozyano, busi bugwisigwaa sikufwepa bulakonzya kuchisya batafwepi. Muntu uuchisya bantu balaa fwiifwi anguwe utyola mulawu waLeza wakuyanda mweenzinyina. Alubo unooli ulikubeja kuti kati ulamuyanda Leza.—1 Johane 4:20, 21.\n25 “Kobayeezya kuti kabanga kabalitesya kubabetesi akubami, kabacita coonse ncobaambilwa kulimbabo.” (Tito 3:1) Munyika zyiingi, kubaa misamu iikola naa kwiibelesya nkutyola mulawu. Mbutuli maKristu aachoonzyo, tatukwe alimwi tatubelesi misamu iikola iitazumizigwi amulawu.—BaRoma 13:1.\n26. (a) Niinzi nzitweelede kuchita kuti tukkale katuli muluyando lwaLeza? (b) Nkamboonzi kukkala katusalala mumeso aaLeza nikuyandikana loko mubuumi?\n26 Kuti tukkale katuli muluyando lwaLeza, tweelede kukkala katusalala kutali muchintu chimwi pesi muzintu zyoonse nzituchita. Tachili chuuba pe kukaka naa kuleka michito mibi iisofwaazya pesi chilakonzeka. * Masimpe, Jehova utuyiisya nzila mbotu loko iikonzya kutugwasya chiindi choonse. (Bala Isaya 48:17.) Chintu chipati nchakuti, ikuti twakkala katusalala tulakonzya kubotelwa kuziba kuti tupa bulemu kuli Leza ngutuyanda akuti tuyookkala katuli muluyando lwakwe.\n^ par 2 Bbala lyachiHebrayo litii “kusalala” chimwi chiindi lyaamba kusalala kumubili pesi kapati kusalala kukulijata naa kubukombi.\n^ par 10 Kuti ujane bupanduluzi kujatikizya mapobwe atunsiya-nsiya tweelede kutantamukwaa maKristu aachoonzyo, langa Chaandano 13 chabbuku eeli.\n^ par 12 Chaandano 6 chabbuku eeli chaambuula atalaa mbotukonzya kusala zyakulikondelezya zili kabotu.\n^ par 26 Langa kabbokesi kati “ Ndileezya Na Amanguzu Aangu Woonse Kuchita Zintu Zibotu?” alimwi akabbokesi kalaajulu katii “ Zintu Zyoonse Zilakonzeka Kuli Leza.”\nNDILEEZYA NA AMANGUZU AANGU WOONSE KUCHITA ZINTU ZIBOTU?\nNjiisyo: “Ndaumisya loko mubili wangu, ube muzike wangu, kutabi kuti, ndamana kukambaukila bamwi, ime ndemwini ndaba musowe.”—1 BaKorinto 9:27.\nChiindi nindiyanda kuchita zintu zisesemya, ndilakomba na kandikumbila muuya uusalala kuti undigwasye kutantamuka zintu eezyo?—Matayo 6:13.\nIno beenzuma, zisobano nzindeebela anyimbo nzindiswiilizya zindipa kuti nditantamuke michito mibi na?—1 Petro 4:3, 4.\nNkamboonzi kuchita zintu zili kabotu nchokutaambi kuti tatukonzyi kuchita zintu zibi?—Matayo 23:25-28.\nNkamboonzi nondizumina kupenzegwa mbuli mbwaakapenzegwa Jesu akaambo kakuchita kuyanda kwaLeza?—1 Petro 2:21; 4:1.\nKujana ndamupandulwida biyeni muntu kuti nkamboonzi nondikaka kufwepa?—BaRoma 12:1, 2.\nNdilabona na kuti kutazwidilila kuleka imwi michito mibi, takwaambi kuti ndakachililwa limwi?—BaRoma 7:21-25.\n“ZINTU ZYOONSE ZILAKONZEKA KULI LEZA”\nHelen, * wakaamba kuti: “Nindakalaa minyaka iili 15 ndakali kufwepa polya buzuba abuzuba, alimwi kumamanino aamviki ndakali kunywa bukande abeenzuma. Mukuya kwachiindi, ndakabaa bana batatu pesi kanditakwetwe alimwi ndakabaa chiyanza chakubelesya musamu uukola uutegwa crack cocaine. Buumi bwangu bwakazwide mapenzi. Nikuba boobo, ndakatalika kwiiya Bbayibbele, alimwi kwiinda mukugwasigwaa Jehova, ndakasalazya buumi bwangu akuleka ziyanza zibi. Tiichakali chuuba pe, kapati kuleka kubelesya cocaine. Ndiyeeya kuti teendakali kuyookonzya pe kuleka michito eeyi kakutakwe lugwasyo luzwa kuli Jehova. Pesi lino, akaambo kazintu zyakachitika mubuumi bwangu ndakabona kuti majwi aaJesu ngachoonzyo aakuti: ‘Zintu zyoonse zilakonzeka kuli Leza.’”—Matayo 19:26.\n^ par 67 Zina lyakachinchwa.


Ino Nguni Weendelezya Mizeezo Yanu? | Yakwiiya\nNgazi Yamulindizi—Yakwiiya | November 2018\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nIno Nguni Weendelezya Mizeezo Yanu?\n“Amuleke kutobela ziyanza zyabweende bwazintu obuno.”—ROM. 12:2.\nNYIMBO: 88, 45\nSENA INGA MWAINGULA?\nNkaambo nzi mizeezo ya Jehova ncoitugwasya?\nNkaambo nzi mizeezo ya Jehova ncoisumpukide kwiinda mizeezo yamunyika eeyi?\nIno ncinzi ncotweelede kucita kutegwa tutantamuke kutobela ziyanza zyabweende bwazintu obuno?\n1, 2. (a) Ino Jesu wakaingula buti kululayo lwa Petro lwakuti alyeengelele? (Amubone cifwanikiso icili kumatalikilo aacibalo.) (b) Nkaambo nzi Jesu ncaakaingula boobo?\nBASIKWIIYA ba Jesu tiibakacisyoma ncobakamvwa. Jesu, walo ngobakali kulangila kuti nguuyoobukulusya bwami bwa Israyeli, wakabaambila kuti muciindi buyo cisyoonto, wakali kuyoopenga akufwa. Mwaapostolo Petro ngowakasaanguna kwiingula kwiinda mukwaamba kuti: “Kolyeengelela Mwami; eeci tacikakucitikili pe.” Mpoonya Jesu wakamwiingula kuti: “Koya kusyule lyangu, Saatani! Uli cilebyo kulindime, nkaambo ulaamizeezo yabantu ikutali ya Leza.”—Mt. 16:21-23; Mil. 1:6.\n2 Kweelana amajwi aaya, Jesu wakatondezya kwiindana kuliko akati kamizeezo ya Leza alimwi amizeezo iili munyika eeyi yeendelezyegwa a Saatani. (1Joh. 5:19) Petro wakatondezya muuya wakuliyanda uuli munyika. Pele Jesu wakalizyi kuti mizeezo ya Bausyi yakaliindene. Wakalizyi kuti Leza wakali kuyanda kuti alibambile kujatikizya kupenga alimwi alufwu izyakali kumulindila. Mubwiinguzi bwakwe kuli Petro, Jesu wakaikaka caantangalala mizeezo yamunyika akuzumina mizeezo ya Jehova.\n3. Nkaambo nzi ncocitali cuubauba kukaka mizeezo yamunyika akuzumina mizeezo ya Jehova?\n3 Mbuti kujatikizya ndiswe? Sena tujisi mizeezo ya Leza naa yamunyika? Masimpe, kweelede kuti tulabeleka canguzu kupona kweelana akuyanda kwa Leza. Pele ino mbuti kujatikizya mizeezo yesu? Sena mizeezo yesu alimwi ambotuzibona zintu kuleendelana ambwacita Jehova? Kucita boobo kuyanda kubeleka canguzu. Pele mukwiimpana, mizeezo yamunyika taiyandiki kubeleka canguzu. Cili boobu akaambo kakuti tuzingulukidwe amuuya wanyika. (Ef. 2:2) Kuyungizya waawo, akaambo kakuti kanji-kanji ikulwaizya kuliyanda, mizeezo yamunyika ilakonzya kulibonya kuba kabotu. Masimpe, tacili cuubauba kuba amizeezo ya Jehova pele ncuubauba kuba amizeezo yamunyika.\n4. (a) Ncinzi ciyoocitika kuti twalekela nyika kweendelezya mizeezo yesu? (b) Ino cibalo eeci cilatugwasya buti?\n4 Nokuba boobo, ikuti naa twalekela nyika kweendelezya mizeezo yesu, kanji-kanji tunootondezya muuya wakuliyanda alimwi akutayanda kweendelezyegwa. (Mk. 7:21, 22) Aboobo cilayandika kapati kuba ‘amizeezo ya Leza’ ikutali “mizeezo yabantu.” Cibalo eeci cilatugwasya. Cilalanga-langa ikaambo kweendelanya mizeezo yesu aya Jehova ncocigwasya akuti tacili cintu ciminya. Alimwi cilatutondezya mbotukonzya kukutantamuka kweendelezyegwa amizeezo yanyika. Mucibalo citobela tuyoolanga-langa mbotukonzya kuba amizeezo ya Jehova mumakani aayindene-indene alimwi akuyeeya mbuli mbwayeeya Jehova.\nMIZEEZO YA JEHOVA ILAGWASYA ALIMWI MIBOTU\n5. Nkaambo nzi bantu bamwi ncobakaka kweendelezyegwa amuntu uuli woonse?\n5 Bantu bamwi balakaka kweendelezyegwa amuntu uuli woonse. Baamba kuti, “Ndilaliyeeyela ndemwini.” Nobaamba boobu, ambweni inga bapandulula kuti balalisalila zyakucita alimwi akuti cileelela kucita boobu. Tabayandi kweendelezyegwa alimwi tabayandi kucita zintu mbuli bucita bamwi. *\n6. (a) Ino ndwaanguluko nzi ndwatupede Jehova? (b) Sena ooku nkwaanguluka cakumanina?\n6 Nokuba boobo, masimpe ngakuti, kuba amizeezo yeendelana aya Jehova tacaambi kuti tucinyina lwaanguluko luli loonse. Kweelana alugwalo lwa 2 Bakorinto 3:17, “kuli muuya wa Jehova, kuli lwaanguluko.” Tulaangulukide kuba abube mbotuyanda. Tulakonzya kucita zintu kweelana ambotuyanda alimwi akusala zintu nzyotukkomanina. Masimpe, oobu mbombubo mbwaakatulenga Jehova. Nokuba boobo, lwaanguluko lwesu kuli mpolugolela. (Amubale 1 Petro 2:16.) Caboola kumakani aakusala kucita ciluzi acitaluzi, Jehova uyanda kuti katusololelwa amizeezo yakwe kweelana ambolitondezya Jwi lyakwe. Sena kucita boobu kutondezya kuti Jehova ulaciindizya naa kuti uyanda kutugwasya?\n7, 8. Sena nkuciindizya kubona zintu mbuli mbwazibona Jehova? Amupe cikozyanyo.\n7 Atulange-lange cikozyanyo eeci. Bazyali balayandisya kuyiisya bana babo milawo iili kabotu. Balakonzya kubayiisya kuba bantu basyomeka, bankutwe alimwi ibabikkila maano kuli bamwi. Ooku takuli kuciindizya. Muciindi caboobo, bazyali bagwasyilizya bana babo kuti bazwidilile mubuumi. Ciindi bana baakukomena akuzwa aŋanda, banoojisi lwaanguluko lwakulisalila. Ikuti bazitobela nzyobabayiisya bazyali babo, balalangilwa kunoosala cabusongo. Aboobo, bayoocikonzya kweeleba mapenzi aakonzya kuboola akaambo kakutasala cabusongo.\n8 Mbubwenya mbuli muzyali mubotu, Jehova uyanda kuti bana bakwe kabajisi buumi bulaampindu. (Is. 48:17, 18) Aboobo, ulapa njiisyo zijatikizya kulilemeka alimwi ambotweelede kubeendelezya bamwi. Ulatuyiisya kubona zintu mbuli mbwazibona walo alimwi akupona kweelana amalailile aakwe. Kucita boobo takuli kuciindizya, muciindi caboobo, kutugwasya kucita zintu munzila iiluzi. (Int. 92:5; Tus. 2:1-5; Is. 55:9) Eeci citugwasya kusala cabusongo calo icisololela kulukkomano alimwi akuzwidilila. (Int. 1:2, 3) Masimpe, kuyeeya mbwayeeya Jehova kulagwasya alimwi nkubotu!\nMIZEEZO YA JEHOVA ILISUMPUKIDE\n9, 10. Mbuti mizeezo ya Jehova mboisumpukide kwiinda yeeyo yamunyika?\n9 Kaambo akamwi ikapa kuti bakombi ba Jehova kabayanda kuba amizeezo ya Leza nkakuti mizeezo yakwe ilisumpukide kapati kwiinda yeeyo yamunyika eeyi. Nyika ilapa lulayo lujatikizya kulilemeka, kukkala kabotu mumikwasyi, bwakujana mulimo uuli kabotu, alimwi ambazu zimwi zyabuumi. Pele bunji bwalulayo oolu talweendelani amizeezo ya Jehova. Mucikozyanyo, kanji-kanji nyika ikulwaizya muuya wakulisumpula. Alimwi ikulwaizya bantu kubona kuti cili buyo kabotu kucita bwaamu. Mizeezo yanyika yaamba kuti banabukwetene balakonzya kujana lukkomano lunji ikuti naa baandaana alimwi akulekana. Lulayo luli boobu lulakazyanya ancaamba Magwalo. Pele sena lulayo lumwi lwamunyika lulagwasya?\n10 Jesu wakaamba kuti: “Busongo bulabonwa kuti buliluleme kwiinda mumilimo yambubo.” (Mt. 11:19) Nyika yayaambele muzyakupanga-panga; nokuba boobo, tiiyacikonzya kwaamana mapenzi mapati aapa kuti kakunyina lukkomano, mbuli nkondo, kusalana mubala, alimwi abugwebenga. Alimwi ino mbuti kujatikizya mboikubona kutalilemeka mumakani aakoonana? Bantu banji balazumina kuti kutalilemeka kuli boobu kwaleta kwaandaana mumikwasyi, malwazi, alimwi amapenzi aamwi. Mukwiimpana, Banakristo ibabona zintu mbuli mbwazibona Leza balijisi lukkomano mumikwasyi, buumi bubotu akaambo kakusalala mukulilemeka, alimwi aluumuno abasyominyina nyika yoonse mboizulwa. (Is. 2:4; Mil. 10:34, 35; 1Kor. 6:9-11) Sena eeci tacitondezyi kuti mizeezo ya Jehova ilisumpukide kwiinda yeeyo yamunyika?\n11. Ino mbusolozi bwani ibwakagwasya Musa, alimwi ino ncinzi cakacitika?\n11 Bakombi bakasimpe ibakaindi bakalizyi kuti mizeezo ya Jehova ilisumpukide. Mucikozyanyo, nokuba kuti Musa wakayiisyigwa “busongo boonse bwabana Egepita,” wakasyoma Leza kutegwa abe “amoyo wabusongo.” (Mil. 7:22; Int. 90:12) Alimwi wakalomba Jehova kuti: “Kondizyibya nzila zyako.” (Kul. 33:13) Akaambo kakusololelwa a Jehova, Musa wakabelesyegwa kapati mukuzuzikizya makanze aa Jehova alimwi wakapegwa bulemu kwiinda mukumwaamba kuti mwaalumi iwakajisi lusyomo.—Heb. 11:24-27.\n12. Ino mwaapostolo Paulo wakali kusololelwa aanzi?\n12 Mwaapostolo Paulo wakali mwaalumi musongo, iwakayiide kapati alimwi iwakazyi mwaambo wa Chihebrayo alimwi a Chigiliki. (Mil. 5:34; 21:37, 39; 22:2, 3) Nokuba boobo, kujatikizya makani aanjiisyo, wakabukaka busongo bwamunyika. Muciindi caboobo, wakali kucita zintu kweelana ancaamba Magwalo. (Amubale Milimo 17:2; 1 Bakorinto 2:6, 7, 13.) Akaambo kaceeci, Paulo wakazwidilila mumulimo alimwi akulangila bulumbu ibwatakali kukonzya kumana.—2Tim. 4:8.\n13. Ino nguni uujisi mukuli wakweendelezya mizeezo yesu kutegwa kayeendelana aya Jehova?\n13 Cakutadooneka, mizeezo ya Leza ilisumpukide kwiinda yeeyo yanyika. Kupona kweelana azyeelelo zyakwe kuyootupa kukkomana kapati alimwi akuzwidilila. Pele Jehova kunyina natusinikizya kuba amizeezo mbuli yakwe. “Muzike uusyomeka” kunyina nayendelezya mizeezo yamuntu umwi aumwi, abalo baalu tabaciti oobo pe. (Mt. 24:45; 2Kor. 1:24) Muciindi caboobo, Munakristo umwi aumwi mukuli wakwe kuba amizeezo iili mbuli ya Leza. Ino mbuti mbotukonzya kucita boobo?\nAMUKUTANTAMUKE KUTOBELA ZIYANZA ZYABWEENDE OBUNO\n14, 15. (a) Kutegwa katuyeeya mbuli mbwayeeya Jehova, nzintu nzi nzyotweelede kuzinzibala kuyeeya? (b) Kweelana alugwalo lwa Baroma 12:2, nkaambo nzi ncotweelede kuleka kutobela ziyanza zyamunyika? Amupe cikozyanyo.\n14 Kulugwalo lwa Baroma 12:2, twaambilwa kuti: “Amuleke kutobela ziyanza zyabweende bwazintu obuno, pele amusandulwe kwiinda mukucinca mizeezo yanu, kutegwa muzyibe kuyanda kwa Leza, ikubotu, kutambulika alimwi kulondokede.” Majwi aaya aakasololelwa amuuya atondezya kuti tacikwe makani acakali kweendelezya mizeezo yesu katutanaiya kasimpe, tulakonzya kucinca mbotuzibona zintu akutalika kuzibona mbuli mbwazibona Leza. Nokuba kuti mizeezo yesu yakanyongana akaambo kamikwasyi motwakakomenena alimwi azintu izyakatucitikila mubuumi, tulakonzya kucinca. Kucinca kuli boobu kuyoolibonya kwiinda muzintu nzyotuzumizya mumizeezo yesu alimwi akuzinzibala kuyeeya alinzizyo. Kwiinda mukuzinzibala kuyeeya kujatikizya mbwazibona zintu Jehova, tutondezya kuti mizeezo yakwe ililuzi. Mpoonya tunooyanda kubona zintu mbuli mbwazibona walo.\n15 Nokuba boobo, amubone kuti, kutegwa tucince mizeezo yesu akuyeeya mbwayeeya Jehova, tweelede ‘kuleka kutobela ziyanza zyabweende bwazintu obuno.’ Eeci caamba kuti tweelede kuleka kweebelela, kubala alimwi akuswiilila cintu cili coonse icisumpula mizeezo iiteendelani akuyeeya kwa Leza. Kucinca ooku ikuyandika kapati kulakonzya kukozyanisyigwa acakulya. Muntu ulakonzya kuba abusani mumubili kwiinda mukulya zyakulya izijisi busani. Pele ino inga camugwasya buti ikuti ciindi aciindi kalya zyakulya zibolede? Mbubwenya buyo, kusoleka kwesu kwiiya mizeezo ya Jehova kuyooba kwabuyo ikuti twazumizya mizeezo yanyika kutweendelezya.\n16. Ino tweelede kulikwabilila kunzi?\n16 Sena cilakonzyeka kutantamuka mizeezo yoonse yamunyika? Peepe, nkaambo tatukonzyi kuzwa munyika eeyi cacigaminina. Kuli zintu zimwi zyamunyika nzyotutakonzyi kutantamuka. (1Kor. 5:9, 10) Mulimo wakukambauka utupa kuswaangana abantu bajisi mizeezo iilubide alimwi ibasyoma zintu zyakubeja. Pele nokuba kuti tacikonzyeki kwiitantamukila limwi mizeezo iitaluzi, tatweelede kuzumanana kwiiyeeya naa kwiizumina. Mbubwenya mbuli Jesu, cakufwambaana tweelede kwiikaka mizeezo ya Saatani. Kuyungizya waawo, tulakonzya kulikwabilila kumizeezo mibyaabi yamunyika.—Amubale Tusimpi 4:23.\n17. Muunzila nzi motukonzya kutantamuka mizeezo yanyika?\n17 Mucikozyanyo, tweelede kucenjela ciindi notusala balongwe. Ibbaibbele licenjezya kuti, ikuti katuyanzana abantu batakombi Jehova, tuyootalika kuyeeya mbuli mbobayeeya. (Tus. 13:20; 1Kor. 15:12, 32, 33) Alimwi tweelede kubikkila maano ciindi notusala zyakulikondelezya. Kwiinda mukukaka zyakulikondelezya izisumpula njiisyo yakusanduka, nkondo naa kutalilemeka, tukwabilila kunyonganya mizeezo yesu kuzintu ‘zikazyanya aluzyibo lwa Leza.’—2Kor. 10:5.\nSena tulabagwasya bana besu kukaka zyakulikondelezya zibyaabi? (Amubone muncali 18 a 19)\n18, 19. (a) Nkaambo nzi ncotweelede kulikwabilila kumizeezo yamunyika, alimwi ino zikozyanyo nzi ziliko? (b) Mibuzyo nzi njotweelede kulibuzya, alimwi nkaambo nzi?\n18 Tweelede kwiizyiba alimwi akwiikaka mizeezo yanyika ciindi noiboola munzila yabucenjezu. Mucikozyanyo, makani aamwi alakonzya kwaambilizyigwa munzila iitondezya kuti basikulemba bali kulubazu lwambunga yabasitwaambo twacisi imwi. Makani aamwi asumpula makanze alimwi akuzuzikizya zintu nzyoiyanda nyika. Mafilimu aamwi alimwi amabbuku asumpula makani aakubeja aakuti “ndime ndeelede kusaanguna” alimwi akuti “mukwasyi wangu nguweelede kusaanguna,” akwaapa kulibonya mbuli kuti alayandika, alikabotu, alimwi akuti aliluzi. Kuyeeya kuli boobu takweendelani ancaamba Magwalo kuti mikwasyi yesu naa swebo lwesu kutugama tuyookkomana lilikke buyo kuti katumuyanda Jehova kwiinda cintu cili coonse. (Mt. 22:36-39) Alimwi twaano twabana, nokuba kuti kanji-kanji tulibonya kuti tuli kabotu, cakutayeeyela tulakonzya kupa bana kuzumina zintu zitaluzi.\n19 Eeci tacaambi kuti cililubide kulikondelezya munzila iili kabotu. Nokuba boobo, inga twacita kabotu kulibuzya mibuzyo eeyi: ‘Sena tulazizyiba njiisyo zyamunyika eeyi nociba ciindi noziboola munzila yabucenjezu? Sena tulabakwabilila bana besu alimwi andiswe lwesu, kumapulogilamu aamwi naa kuzintu nzyotubala? Sena tulaindanya mizeezo yanyika njobamvwa naa kubona bana kweelana ambwazibona zintu Jehova?’ Kwiinda mukuzyiba kwiindana kuliko akati kamizeezo ya Leza alimwi ayeeyo yanyika, tulakonzya kutantamuka “kutobela ziyanza zyabweende bwazintu obuno.”\nNGUNI UUMWEENDELEZYA LINO?\n20. Ncinzi ciyootondezya kuti tweendelezyegwa amizeezo ya Leza naa mizeezo yanyika?\n20 Tweelede kuyeeya kuti, kuli nzila zyobilo nkotukonzya kujana makani, nkokuti kuli Jehova alimwi akunyika iyeendelezyegwa a Saatani. Ino mizeezo yani iitweendelezya? Bwiinguzi mbwakuti, mizeezo yayooyo nkotujana makani. Ikuti katutobela mizeezo yanyika, iyootweendelezya, akutupa kuyeeya alimwi akulilemeka munzila iitaluzi. Nkakaambo kaako cilayandika kubikkila maano kujatikizya zintu nzyotweebelela, nzyotubala, nzyotuswiilila alimwi anzyotuyeeya.\n21. Ncinzi ncotuyakwiiya mucibalo citobela?\n21 Mbubwenya mbokwaambwa kale mucibalo eeci, kutegwa katubona zintu mbuli mbwazibona Jehova, tweelede kubeleka canguzu ikutali buyo kutantamuka zintu izitaluzi. Tweelede kuzinzibala kuyeeya mizeezo ya Jehova kutegwa katuyeeya mbuli mbwayeeya walo. Mucibalo citobela, tuyakwiiya kujatikizya mbotukonzya kucita boobo.\n^ munc. 5 Bwini mbwakuti, nobaba baabo bayeeya kuti mizeezo yabo tiikonzyi kweendelezyegwa amuntu uuli woonse, tabakonzyi kukweeleba kuyungwa. Kufwumbwa naa balanga-langa makani mapati mbuli mbobwakatalika buumi naa basala buyo nzyobeelede kusama, bantu balajatikizyigwa munzila imwi amizeezo yabamwi. Nokuba boobo, tulakonzya kulisalila ooyo ngotuyanda kulekela kuti atweendelezye.\n“Koula Kasimpe Utakasambali Pe”\n“Mebo Ndinakweenda Mukasimpe Kako”\nAmusyome Jehova Kutegwa Mupone!\nSena Muyeeya Mbuli Mbwayeeya Jehova?\nLuzyalo—Ibube Butondezyegwa Mumajwi Alimwi Amumilimo\nIno Ncipego nzi Ncotukonzya Kumupa Jehova?\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA November 2018\nNGAZI YAMULINDIZI—YAKWIIYA November 2018


Myeelwe 14 IBBAIB63 - Lino bantu boonse bambungano - Bible Search\nMyeelwe 13 Myeelwe 15\nBantu mbubakatongauka akuyeeya kupiluka ku-Egepita\n1Lino bantu boonse bambungano bakatalika kuyoba, nkabela bakali kulila masiku ayo. 2-Bantu boonse ba-Israyeli bakali kutongaukila Musa a-Aroni. Imbungano yoonse yakabaambila kuti, Nicakabota nitwakafwa munyika ya-Egepita nanka kufwa munkanda. 3Ino nkaambonzi Jehova watusisya kunyika eyi kuti atujazye ipanga? Banakazi besu abana besu boonse balasaalwa. Sa tacikonzyi kuba cibotu kupiluka ku-Egepita?\n4-Lino bakaamba umwi aumwi kumweenzinyina kuti, Atulibikile silutwe, atupilusye ku-Egepita. 5Mpoonya awo ba-Musa a-Aroni bakavundama kunembo lyambungano yabana ba-Israyeli. 6Alakwe Joshua mwana wa-Nuni a-Kalebe mwana wa-Jefune, bamwi basikutwela nyika, bakadelaula zyakusama zyabo, 7baambila bantu boonse bambungano yaba-Israyeli, bati, Nyika eyo njitwakaakutwela ninyika imbotu loko. 8-Na Jehova twamubotela, ulatunjizya munyika eyo akwiipa ndiswe, nyika iikunka malili abuci. 9-Pele mutapapili Jehova, alimwi mutayoowi bantu banyika eyo, nkaambo nzilyo zyesu, Citabilizyo cabo cazwa; Jehova uli aswebo; mutabayoowi. 10-Pele bantu boonse buyo bakati baumye mabwe. Lino bulemu bwa-Jehova bwakaboneka mutente lyambunganino kumeso aabana boonse ba-Israyeli,\nMusa mbwaakakombela bantu bakwe\n11-Lino Jehova wakaambila Musa kuti, Ino bantu aba balaleka lili kundisampaula? Balaleka lili kukaka kundisyoma, nekuba kuti zitondezyo nzinji nzindakacita akati kabo? 12-Ndabaumya malwazi, nsikoobapa lukono, pele njoocita kuti yebo ube musyobo mupati uuli anguzu kwiinda mbabo,\n13-Pele Musa wakaambila Jehova kuti, Na wacita obo, bayoomvwa ba-Egepita, nkaambo akati kabo mpowakagwisya bantu aba munguzu zyako. 14-Lino bayooambila bantu bakede munyika eyi. Balimvwide kuti mpoli akati kabantu aba, O Jehova, nkaambo webo O Jehova ulaboneka busyu kubusyu, alimwi ijoba lyako liliimvwi atala lyabo, nkabela ulabazulwida mumusumpululu wajoba isikati amumusumpululu wamulilo ciindi camasiku. 15Na wanyonyoona bantu aba mbuli muntu omwe, bamasi bamvwide impuwo yako bayooamba kuti, 16-Jehova wakakacilwa kunjizya bantu abo munyika eyo njaakabasyomezya, aboobo wabajaya munkanda. 17Lino inguzu zya-Mwami zikomene, mbubonya mbuli ijwi lyako lyakuti, 18-Jehova tafwambi kukalala, ulizwide luzyalo, ulalekelela milandu ansotoko, nekubaboobo talulamiki bataluleme, ulauma bana abazukulu nkaambo kazibi zyabamawisi, mane kusikila kuzyalani lyatatu alyane. 19Ndakumbila kuti muluzyalo lwako lupati ulekelele bantu aba milandu yabo, mbubonya mbowabalekelela lyoonse kuzwa ku-Egepita akusikila lino.\n20-Elyo Jehova wakati, Mbubo, ndabalekelela, mbubonya mboamba. 21-Nekubaboobo, ncobeni mbundi muumi, anyika yoonse mbiiyoozula bulemu bwa-Jehova, 22-aba bantu boonse babwene bulemu bwangu azitondezyo zyangu nzindakacita munyika ya-Egepita amunkanda, nekubaboobo bandisunka ziindi ezi zili ikumi akutaswiilila ijwi lyangu, 23-tabakooyoobona nyika eyo njindakasyomezya bamawisi. Akati kabaabo basampaula takukooyooba naba omwe uuyooibona. 24-Pele mulanda wangu Kalebe, mbuli mbwajisi moyo wakwe alike, alimwi wanditobela camoyo woonse, njoomusisya kunyika eyo nkwaakabona, nkabela lunyungu lwakwe luyooivuba. 25Lino ba-Amaleki aba-Kanana balikede mukuti. Junza amupiluke, mulongele kunkanda, kunzila yaku-Lwizi Lusalala.\nBasikutongauka mbubakakasigwa kunjila munyika ya-Kanana\n26Lino Jehova wakaambila Musa a-Aroni kuti, 27-Ino inkamu eyi imbi ilaleka lili kunditongaukila? Ndimvwide matongauko aabana ba-Israyeli ngebanditongauka. 28-Kobaambila kuti, Mbundi muumi, mbwaamba Jehova, ndamucitila cintu eco nciconya ncimwaamba mumatwi aangu. 29-Mitunta yanu iyoosyaala okuno kunkanda, amweelwe woonse wabaabo ibakabalwa akati kanu, nkokuti bajisi myaka iili makumi obile abaindilila, boonse banditongauka. 30-Ncobeni tamukooyoonjila munyika eyo njendakakonkezya kuti mukale mulinjiyo, cita Kalebe mwana wa-Jefune a-Joshua mwana wa-Nuni abalike. 31-Pele twana twanu, oto ntomwakaamba kuti tulasaalwa, njootunjizya munyika njemwasampaula. 32-Pele nywebo, mitunta yanu iyoosyaala okuno kunkanda. 33-Bana banu bayooembela munkanda myaka iili makumi one, aboobo bayoopenga nkaambo kakutasyomeka kwanu, mane mitunta yanu ikamane munkanda. 34-Mbubonya mbuli mweelwe wamazuba aakutwela nyika, nkokuti mazuba aali makumi one, mbuboobu mbumuyoopegwa mulandu, buzuba nkokuti mwaka omwe, myaka ibe makumi one, muzibe kubijilwa kwangu. 35-Mebo nde-Jehova ndaamba. Ncobeni mbuboobo mbunjoocitila eti izyalani ibbi lyoonse lindibusizya inkondo. Bayoomaninina kufwa omuno munkanda.\n36-Lino abo bantu Musa mbaakatumide kuyootwela nyika, ibakaboola akucita kuti bantu boonse batongauke nkaambo kampuwo imbi njibakaleta, 37-abo bantu ibakaleta impuwo imbi yanyika bakafwa malwazi kubusyu bwa-Jehova. 38-Joshua mwana wa-Nuni a-Kalebe mwana wa-Jefune mbebakafutuka abalike akati kabantu abo basikutwela nyika.\n39-Lino Musa wakalwiida bantu boonse ba-Israyeli makani aya, nkabela bantu bakalila loko. 40-Buce buyo, bakafumina kucilundu, bati, Bona! Mpotuli. Tulaya kucisi eco Jehova ncaakaamba, nkaambo twabisya. 41-Pele Musa wakati, Ino nkaambonzi mulasampaula malailile aa-Jehova? Kucita obo takukonzyi kuleta coolwe pe. 42-Mutainki pe, kuti mutakazundwi kulibasinkondonyoko, nkaambo Jehova tawo akati kanu. 43-BaAmaleki aba-Kanana nkubali oko kunembo lyanu. Muyoojazigwa ipanga, nkaambo mwaleka kutobela Jehova, aboobo Jehova takooyooba anywebo. 44Nekubaboobo bakakakatila kuya kumutwe wacilundu, nekuba kuti ibbokesi lyacizuminano ca-Jehova teelyakeenda kuzwa kumalabba, naba Musa. 45Mpawo ba-Amaleki aba-Kanana ibakede mucilundu eco bakaseluka, babazunda akuba tanda mane kusikila ku-Horima.


Johane 6 | Bbaibbele lili a Intaneti | Bbaibbele lya Busanduluzi Bwanyika Mpya\n6 Nozyakainda zintu eezyi Jesu wakazabuka kuya mutala lya Lwizi lwa Galilaya, naa Tiberiya.+ 2 Eelyo nkamu mpati yabantu yakali kumutobela,+ nkaambo bakali kubona maleele ngaakali kucita naakali kuponya balwazi.+ 3 Aboobo Jesu wakatanta acilundu, eelyo wakakkala ooko abasikwiiya bakwe. 4 Lino Pobwe Lyakwiindilila,+ nkokuti ipobwe lyaba Juda lyakali afwaafwi. 5 Lino Jesu naakalanga akubona kuti kwakali kuboola nkamu mpati yabantu kulinguwe, wakabuzya Filipo kuti: “Nkuukuli nkotuya kuula zinkwa zyakuti bantu aaba balye?”+ 6 Pele wakali kubuzya boobu kutegwa amusunke, nkaambo walo wakalizyi ncaakali kuyanda kucita. 7 Filipo wakamwiingula kuti: “Zinkwa zyuulwa madinari* aali 200 tazikonzyi kukkwana, nokuba kuti muntu umwi aumwi wakomwedwa buyo kasyoonto.” 8 Umwi wabasikwiiya bakwe, Andreya imunyina Simoni Petro wakati kulinguwe: 9 “Ngooyu musankwa uujisi zinkwa zyabbaale zyosanwe atuswi tobilo. Pele ino eezyi inga zyacita nzi kubantu banji boobu?”+ 10 Jesu wakati: “Amubakkazike bantu ansi.” Lino kwakali bwizu bunji abusena oobo, aboobo bakakkala aawo, ibaalumi batandila ku 5,000.+ 11 Mpoonya Jesu wakabweza zinkwa eezyo, eelyo naakamana kulumba, wakabaabanya aabo bakakkede waawo; wakacita mbubonya akutuswi eelyo bakalya akukkuta. 12 Pele bantu nobakalya akukkuta, wakaambila basikwiiya bakwe kuti: “Amubwezelele bufwefwelenga boonse bwasyaala, kutegwa kutabi cinyonyooka.” 13 Aboobo bakabubwezelela boonse, eelyo bakazuzya zisuwo zili 12 zyabufwefwelenga ibwakasiigwa abaabo ibakalya zinkwa zyabbaale zyosanwe. 14 Aboobo bantu nobakabona maleele ngaakacita, bakatalika kwaamba kuti: “Ooyu ncobeni ngo Musinsimi wakasinsimwa kuti uyooboola munyika.”+ 15 Mpoonya Jesu mbwaanga wakalizyi kuti bakali kuyanda kuboola akumujata kutegwa bamubikke kuba mwami, wakazwa+ alimwi akuunka kucilundu alikke.+ 16 Nokwakaba kumangolezya, basikwiiya bakwe bakaselemuka kuunka kulwizi,+ 17 nobakatanta bwato bakatalika lweendo lwakuya mutala lyalwizi ku Kapernauma. Lino kwakalisiide alimwi Jesu tanaakaningaboola kulimbabo.+ 18 Alimwi kwakatalika kuba mayuwe mulwizi nkaambo kwakali kuunga guwo pati.+ 19 Pele nobakakwasula musinzo wamakkilomita aatandila kuli osanwe naa cisambomwe, bakabona Jesu keenda atala aalwizi kazyaabuswena kufwaafwi abwato, aboobo bakayoowa. 20 Pele wakati kulimbabo: “Ndime; mutayoowi pe!”+ 21 Aboobo bakaanguluka kumunjizya mubwato, ndilyonya bwato bwakasika kunkomwe yabusena nkobakali kuunka.+ 22 Ibuzuba bwakatobela inkamu yabantu ibakacaala mutala limwi lyalwizi bakabona kuti kwakanyina bwato ooko ccita buyo bwato busyoonto, alimwi bakazyiba kuti Jesu tanaakatanta mubwato antoomwe abasikwiiya bakwe pele basikwiiya bakaunka balikke. 23 Pele mato aazwa ku Tiberiya akasika kufwaafwi abusena nkobakalida cinkwa eelyo Mwami naakamana kulumba. 24 Aboobo nkamu yabantu noyakabona kuti Jesu abasikwiiya bakwe tabako, bakatanta mato aabo akuboola ku Kapernauma kuti bamuyandaule Jesu. 25 Eelyo nobakamujana mutala lyalwizi, bakamubuzya kuti: “Rabbi,+ ino wasika lili kuno?” 26 Jesu wakabaingula kuti: “Ncobeni ndimwaambila masimpe kuti, mulandiyandaula ikutali akaambo kakuti mwakabona maleele, pele akaambo kakuti mwakalya zinkwa akukkuta.+ 27 Mutabelekeli cakulya cinyonyooka, pele amubelekele cakulya cikkalilila akupa buumi butamani,+ eeco ncayoomupa Mwanaamuntu; nkaambo Taata, nkokuti Leza wabikka cisinizyo cakwe alinguwe kutondezya kuti ulamukkomanina.”+ 28 Aboobo bakamubuzya kuti: “Ino ncinzi ncotweelede kucita kutegwa katubeleka milimo ya Leza?” 29 Mukwiingula Jesu wakabaambila kuti: “Ngooyu mulimo wa Leza, kuti mumusyome ooyo ngwaakatuma.”+ 30 Mpoonya bakati kulinguwe: “Ino ncinzi ncotiicite kuti cibe citondezyo+ kutegwa tucibone akukusyoma? Mulimo nzi ngotiicite? 31 Bamatata bakalya mana munkanda,+ mbubonya mbokulembedwe kuti: ‘Wakabapa cinkwa cizwa kujulu kuti balye.’”+ 32 Aboobo Jesu wakabaambila kuti: “Ncobeni ndimwaambila masimpe kuti, Musa tanaakamupa cinkwa cizwa kujulu, pele Taata umupa cinkwa cini-cini cizwa kujulu. 33 Nkaambo cinkwa ca Leza ngooyo uuboola kuzwa kujulu akwiipa buumi nyika.” 34 Aboobo bakati kulinguwe: “Mwami, lyoonse kotupa cinkwa eeci.” 35 Jesu wakabaambila kuti: “Mebo ndendime cinkwa cabuumi. Kufwumbwa uuboola kulindime takafwi nzala pe, alimwi kufwumbwa uundisyoma takafwi nyota pe.+ 36 Pele mbubonya mbondakamwaambila, nokuba kuti mwandibona tamusyomi.+ 37 Boonse aabo mbandipa Taata bayooboola kulindime, alimwi ooyo uuboola kulindime tandikamutandi pe;+ 38 nkaambo ndakaboola kuzwa kujulu+ kuti nditaciti kuyanda kwangu, pele ndicite kuyanda kwayooyo wakandituma.+ 39 Ooku nkokuyanda kwayooyo wakandituma, kuti nditasweekelwi naba omwe akati kabaabo boonse mbaakandipa, pele kuti nkababusye+ mubuzuba bwamamanino. 40 Nkaambo ooku nkokuyanda kwa Taata, kuti woonse uumuzyi Mwana akumusyoma abe abuumi butamani,+ alimwi ndiyoomubusya+ mubuzuba bwamamanino.” 41 Mpoonya ba Juda bakatalika kuŋuŋuna kujatikizya nguwe akaambo kakuti wakati: “Mebo ndendime cinkwa cakazwa kujulu.”+ 42 Alimwi bakatalika kwaamba kuti: “Sena ooyu tali Jesu mwana wa Josefa, ooyo bausyi abanyina mbotuzyi?+ Ino caba buti kuti lino waamba kuti, ‘Ndakazwa kujulu’?” 43 Mukwiingula Jesu wakabaambila kuti: “Amuleke kuŋuŋuna akati kanu. 44 Kunyina muntu uukonzya kuboola kulindime ccita kuti wakwelwa+ a Taata wakandituma, alimwi ndiyoomubusya mubuzuba bwamamanino.+ 45 Kulilembedwe mu Basinsimi kuti: ‘Boonse bayooyiisyigwa a Jehova.’*+ Woonse uumuswiilila Taata alimwi akwiiya kulinguwe ulaboola kulindime. 46 Kunyina muntu wakamubona Taata,+ ccita buyo yooyo wakazwa kuli Leza; ooyu ngonguwe wakamubona Taata.+ 47 Ncobeni ndimwaambila masimpe kuti, kufwumbwa ooyo uusyoma ulaabuumi butamani.+ 48 “Mebo ndendime cinkwa cabuumi.+ 49 Bamauso bakalya mana munkanda pele bakafwa.+ 50 Eeci ncecinkwa cizwa kujulu, kutegwa uuli woonse acilye kuti atafwi. 51 Mebo ndendime cinkwa cipona cakazwa kujulu. Ikuti muntu uuli woonse wacilya cinkwa eeci, unoopona kukabe kutamani; alimwi mubwini, icinkwa ncendiyoopa mubili wangu kutegwa nyika ibe abuumi.”+ 52 Aboobo ba Juda bakatalika kukazyanya mulicabo, balaamba: “Mbuti muntu ooyu mbwanga watupa mubili wakwe kuti tulye?” 53 Eelyo Jesu wakabaambila kuti: “Ncobeni ndimwaambila masimpe kuti, ccita kuti mwalya mubili wa Mwanaamuntu akunywa bulowa bwakwe, munyina buumi mulindinywe.+ 54 Kufwumbwa ooyo uulya mubili wangu akunywa bulowa bwangu ulaabuumi butamani, alimwi ndiyoomubusya+ mubuzuba bwamamanino; 55 nkaambo mubili wangu ncakulya cini-cini, alimwi bulowa bwangu ncakunywa cini-cini. 56 Kufwumbwa ooyo uulya mubili wangu akunywa bulowa bwangu ulikamantene andime lyoonse, andime ndilikamantene anguwe.+ 57 Mbubonya Taata muumi mbwaakandituma alimwi mebo ndili muumi akaambo ka Taata, awalo ooyo uundilya, unooli muumi akaambo kandime.+ 58 Eeci ncecinkwa cakazwa kujulu. Tacili mbuli leelyo bamauso nobakalya pele kumbele bakafwa. Kufwumbwa ooyo uulya cinkwa eeci unooli muumi kukabe kutamani.”+ 59 Zintu eezyi wakazyaamba naakali kuyiisya mucikombelo* ku Kapernauma. 60 Nobakamvwa makani aaya, basikwiiya bakwe banji bakati: “Makani aaya ayumya mate; nguni uunga waaswiilila?” 61 Pele Jesu, mbwaanga wakalizyi kuti basikwiiya bakaŋuŋuna akaambo kaceeci, wakati kulimbabo: “Sena makani aaya amutyompya? 62 Aboobo ino cilaba buti, ikuti mwabona Mwanaamuntu katanta kuya kooko nkwaakabede kusaanguna?+ 63 Imuuya nguupa buumi;+ mubili unyina mpindu iili yoonse. Imajwi ngendamwaambila muuya alimwi mbuumi.+ 64 Pele nkobali bamwi akati kanu ibatasyomi.” Nkaambo Jesu wakalibazyi kuzwa kumatalikilo aabo batasyomi alimwi ayooyo wakali kuyoomwaaba.+ 65 Aboobo wakazumanana kwaamba kuti: “Nkakaambo kaako ndamwaambila kuti, kunyina muntu uukonzya kuboola kulindime ccita kuti wazumizyigwa a Taata.”+ 66 Akaambo kaceeci, basikwiiya bakwe banji bakapilukila kuzintu zyamunyika+ nzyobakasiide alimwi tiibakacili kweenda limbi anguwe. 67 Aboobo Jesu wakabuzya bali Kkumi Ababili kuti: “Sena andinywe muyanda kuunka?” 68 Simoni Petro wakamwiingula kuti: “Mwami, ino inga twaunka kuli ni?+ Yebo ujisi majwi aapa buumi butamani.+ 69 Twasyoma alimwi twazyiba kuti yebo ndonduwe Musalali wa Leza.”+ 70 Jesu wakabaingula kuti: “Sena tiindakamusala kamuli kkumi ababili?+ Pele umwi akati kanu ngusikubejelezya.”*+ 71 Mubwini wakali kwaamba Judasi mwana wa Simoni Isikariote, nkaambo ooyu wakali kuyoomwaaba, nokuba kuti wakali umwi wabali Kkumi Ababili.+\n^ Naa “banamaleya.”\n^ Naa “ngudiabolosi.”


Matalikilo 6 | Bbaibbele lili a Intaneti | Bbaibbele lya Busanduluzi Bwanyika Mpya\nBana ba Leza bakwata bamakaintu baanyika (1-3)\nBa Nefilimu bazyalwa (4)\nJehova wausa akaambo kabubi bwabantu (5-8)\nNowa waambilwa kuyaka bwato (9-16)\nLeza waambilizya kuboola kwa Zambangulwe (17-22)\n6 Lino mweelwe wabantu niwakatalika kuvwula anyika alimwi abana basimbi nibakazyalwa, 2 bana ba Leza* mwini-mwini+ bakatalika kubona bana basimbi babantu aaba kuti bakali babotu. Aboobo bakatalika kulibwezela basimbi akukwata kufwumbwa aumwi ngwaakayanda. 3 Kumane Jehova wakati: “Muuya wangu taukabalekeleli bantu aaba lyoonse+ akaambo kakuti mbantu buyo banyama. Aboobo, mazuba aabo ayoobalilwa kumyaka iili 120.”+ 4 Ba Nefilimu* bakaliko anyika mumazuba aayo amazuba aakatobela. Aciindi eeco, bana basankwa ba Leza mwini-mwini bakazumanana kuswaangana abana basimbi babantu alimwi bakabazyalila bana basankwa. Bana aaba bakali basinguzu aciindi eciya alimwi bakali baalumi balaampuwo. 5 Aboobo Jehova wakabona kuti bubi bwabantu bwavwulisya anyika, akuti makanze aabo amizeezo njibayeeya mumyoyo yabo yakali mibi ciindi coonse.+ 6 Jehova wakausa kuti wakalenga bantu anyika alimwi wakapenga mumoyo.+ 7 Mpoonya Jehova wakaamba kuti: “Ndilabanyonyoona bantu mbondakalenga anyika, bantu antoomwe abanyama bavwubwa, banyama bakalaba azilenge zyuuluka mujulu nkaambo ndausa kuti ndakazilenga.” 8 Pele Nowa wakafwidwa luzyalo mumeso aa Jehova. 9 Ngaaya makani aamba zya Nowa. Nowa wakali muntu uululeme.+ Wakanyina kampenda alimwi wakaliindene abantu mbaakali kupona limwi.* Nowa wakali kweenda a Leza mwini-mwini.+ 10 Nokwakainda ciindi, Nowa wakazyala bana basankwa botatwe, Semu, Hamu a Jafeti.+ 11 Pele nyika yakabija mumeso aa Leza mwini-mwini alimwi nyika yakazula bubi. 12 Masimpe, Leza wakalanga anyika alimwi wakabona kuti yabija; bantu boonse bakaibisya nyika amicito yabo.+ 13 Mpoonya Leza wakaambila Nowa kuti: “Ndikanzide kubanyonyoona bantu boonse, nkaambo nyika yazula bubi akaambo kabantu aaba, aboobo ndilabanyonyoona antoomwe anyika.+ 14 Kolipangila bwato kubelesya zisamu zyagofa.+ Weelede kupanga twaanda mubwato akusyingulula ataala+ mukati akunze. 15 Mboobu mboyelede kubupanga: Bwato bweelede kulampa tukokola* tuli 300 mubulamfwu, tukokola tuli 50 mubwamba, alimwi tukokola tuli 30 kuya mujulu. 16 Weelede kupanga windo, kakokola komwe kuzwa mujulu kutegwa mumuni kaunjila mubwato. Weelede kubikka mulyango mumbali aabwato+ akuyaka twaandaanda ansi alimwi atumwi atala aatootu alimwi atwamamanino atala eeni. 17 “Lino mebo ndiyooleta zambangulwe+ anyika kutegwa linyonyoone zintu zyoonse izijisi muya wabuumi* izili anyika. Zyoonse izili anyika ziyoofwa.+ 18 Lino ndapanga cizuminano anduwe, alimwi weelede kunjila mubwato, yebo, bana bako, mukaintu wako alimwi abamakaintu babana bako.+ 19 Alimwi weelede kunjizya zilenge zipona, zyobilo-zyobilo zyamisyobo yoonse mubwato,+ kutegwa zikkale kazili zyuumi antoomwe anduwe, cilumi acizyazi;+ 20 zilenge zyuuluka kweelana amisyobo yazyo, banyama bavwubwa kweelana amisyobo yabo, alimwi abanyama boonse bakalaba ansi kweelana amisyobo yabo, zyobilo-zyobilo kuzwa mumisyobo yoonse ziyoonjila antoomwe anduwe kutegwa ziyobolwe kazili zyuumi.+ 21 Lino yebo weelede kubweza zyakulya zyamisyobo yoonse,+ izyako alimwi azyabanyama.” 22 Mpoonya Nowa wakacita zyoonse kweelana ambwaakamulailila Leza. Wakacita mbubonya oobo.+\n^ Aaya maambilambali mu Chihebrayo aamba bana ba Leza bangelo.\n^ Ambweni caamba “Bantu Bausya,” nkokuti, aabo bausya beenzinyina. Amubone Bupanduluzi Bwamabala.\n^ Mu Chihebrayo, “abantu bazyalani lyakwe.”\n^ Naa “muuya wabuumi.”


Ino Bbaibbele Lyaamba Nzi Kujatikizya Bwaabi? Tupango Twamu Bbaibbele Tujatikizya Kwaabila\nAMUBALE MU Afrikaans Albanian Amharic Arabic Armenian Azerbaijani Bislama Brazilian Sign Language Catalan Cebuano Chichewa Chin (Hakha) Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Fijian Finnish Fon French Ga Georgian German Greek Gun Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kiribati Kirundi Korean Lingala Lithuanian Luganda Macedonian Malagasy Malay Malayalam Maltese Myanmar Ndebele (Zimbabwe) Nepali Norwegian Nzema Ossetian Pangasinan Persian Polish Portuguese Romanian Sango Serbian (Cyrillic) Serbian (Roman) Seychelles Creole Shona Sinhala Slovak Slovenian Spanish Sunda Swahili Swedish Tagalog Telugu Thai Tigrinya Tsonga Turkish Twi Ukrainian Urhobo Uruund Uzbek Valencian Venda Vietnamese Welsh Yoruba\nIno Bbaibbele Lyaamba Nzi Kujatikizya Bwaabi?\nBbaibbele likulwaizya bwaabi ibucitwa cakuliyandila alimwi kakuli makanze mabotu. Litondezya kuti bwaabi buli boobu bulakonzya kumugwasya sikupa alimwi asikupegwa. (Tusimpi 11:25; Luka 6:38) Jesu wakati: “Kupa kulakkomanisya kapati kwiinda kupegwa.”—Milimo 20:35.\nIno ndilili kwaabila nokumukkomanisya Leza?\nIno ndilili kwaabila nokutamukkomanisyi Leza?\nTupango twamu Bbaibbele tujatikizya kwaabila\nKwaabila kulakkomanisya ciindi nokucitwa cakuliyandila. Bbaibbele lyaamba kuti: “Umwi aumwi acite mbuli mbwaasala mumoyo wakwe, ikutali kupa cakuwayawaya naa cakusinikizyigwa buya, nkaambo Leza uyanda muntu uupa kumwi kakkomene.”—2 Bakorinto 9:7, bupanduluzi buyungizyidwe.\nIkupa kuzwa aansi aamoyo ncibeela ‘cabukombi’ mbwakkomanina Leza. (Jakobo 1:27) Imuntu uugwasya bapengede cabwaabi ulamukkomanisya Leza, walo uubona bwaabi buli boobo kuti ncikwelete kulinguwe. (Tusimpi 19:17) Bbaibbele liyiisya kuti Leza nguyoolumbula sikupa.—Luka 14:12-14.\nIkuti kwacitwa amakanze mabi. Eeci cibikkilizya:\nKuyanda kutembaulwa abantu.—Matayo 6:2.\nKuyanda kuti bamupilusizye.—Luka 14:12-14.\nKusola kuula buumi butamani.—Intembauzyo 49:6, 7.\nIkuti kusumpula micito naa zintu Leza nzyatayandi. Mucikozyanyo, taciluzi kupa muntu umwi mali kutegwa akaume njuka naa kuula misamu iikola naa bukoko. (1 Bakorinto 6:9, 10; 2 Bakorinto 7:1) Mbubwenya buyo, tacili kabotu kupa mali kumuntu uutayandi kubeleka.—2 Batesalonika 3:10.\nIkuti kakupa kuti muntu acileke kulanganya mukwasyi wakwe. Bbaibbele liyiisya kuti silutwe wamukwasyi weelede kubalanganya bamukwasyi wakwe. (1 Timoteyo 5:8) Inga kwaba kulubizya kuti kalyaaba cakuciindizya kuli bamwi cakuti mukwasyi wakwe watalika kupenga. Mbubwenya buyo, Jesu wakabapa mulandu aabo ibakali kukaka kulanganya bazyali babo bacembeede kwiinda mukwaamba kuti lubono lwabo loonse lwakali “cipego caabidwe kuli Leza.”—Marko 7:9-13.\nTusimpi 11:25: “Mwaabi uyoozwidilila, alimwi kufwumbwa uukatalusya bamwi alakwe uyookatalusyigwa.”\nNcokapandulula: Kwaabila takugwasyi buyo sikupegwa pele asikupa.\nTusimpi 19:17: “Ooyo uufwida luzyalo muntu uupengede ukweletesya Jehova, eelyo walo uyoomupa bulumbu akaambo kazintu eezyo nzyacita.”\nNcokapandulula: Leza ubona kuti ulaacikwelete kulibaabo bagwasya bapengede alimwi usyomezya kubalumbula kubwaabi bwabo.\nMatayo 6:2: “Ciindi nomupa zipego zyaluse, mutanoolizyi mweembo kumbele lyanu mbubonya basikuupaupa ameso mbobacita . . kutegwa batembaulwe abantu.”\nNcokapandulula: Tatweelede kwaabila akaambo buyo kakuyanda kubonwa.\nMilimo 20:35: “Kupa kulakkomanisya kapati kwiinda kupegwa.”\nNcokapandulula: Kwaabila kuzwa aansi aamoyo kuletela lukkomano.\n2 Bakorinto 9:7: “Umwi aumwi acite mbuli mbwaasala mumoyo wakwe, ikutali kupa kumoyo kakusiya naa cakusinikizyigwa buya, nkaambo Leza uyanda muntu uupa kumwi kakkomene.”\nNcokapandulula: Bwaabi bucitwa cakuliyandila bulamukkomanisya Leza.\nBukkale Bwanu Alimwi Ambomulilemeka Lusyomo Abukombi Mibuzyo Yamu Bbaibbele Yaingulwa\nKupa kuleta bubotu kulindinywe akuli bamwi. Kukulwaizya bulongwe alimwi alukamantano. Ino mbuti mbomukonzya kuba muntu uupa kumwi kakkomene?\nMbomukonzya Kujana Lukkomano—Kukkutila Akuba Baabi\nKuyandaula Cipego Cibotu Kwiinda


Matalikilo 33 IBBAIB63 - Lino Jakobo wakatambya meso - Bible Search\nMatalikilo 32 Matalikilo 34\nJakobo mbwaakaswanaana a-Esau\n1-Lino Jakobo wakatambya meso aakwe, wabona kuti Esau uleza abantu bali myanda yone. Abone obo, wakapambukanya bana a-Leya a-Rakele abalanda basimbi bobile. 2Nkabela balanda basimbi abana babo wakababika kunembo, musule lyabo wakabika Leya abana bakwe, musule lyabaabo wakabika Rakele a-Josefa. 3-Lino walo mwini wakainda kunembo, wakali kuya bukotama ansi ziindi zili musanu azibili mane wakasika kumukulana wakwe.\n4-Pele Esau wakazuzaana kukumuswanganya, wamukumbata, wawida ansingo yakwe, wamumyonta. Nkabela balila. 5-Lino Esau naakatambya meso aakwe, wakabona banakazi abana, nkabela wakabuzya kuti, Ino mbobani aba mboli abo? Wakavuwa kuti, Mbaaba bana Leza siluzyalo mbaakapa mulanda wako. 6Mpawo balanda basimbi abana babo bakaswena afwaafwi, bakotama. 7Alakwe Leya wakaswena abana bakwe, bakotama. Kumanizya, bakaswena Josefa a-Rakele, bakotama. 8-Elyo Esau wakabuzya kuti, Nkokutyeni aya makamu makamu ngendakaswana? Wakavuwa kuti, Nkokujana buuya mumeso aamwami wangu. 9Esau wakuti, Ndijisi kale zinji, mwanike; kolibambila nzojisi. 10-Pele Jakobo wakati, Akaka! Na ndijene luzyalo mumeso aako, wence tambula cipo cizwa kumaanza aangu, nkaambo kubona busyu bwako kuli mbubonya mbuli kubona busyu bwa-Leza. Wanditambula kabotu. 11-Wence tambula cilumbyo cangu ncowaletelwa, nkaambo Leza wandifwida luzyalo, alimwi ndijisi zinji. Aboobo wakamukombelezya mane wakatambula.\n12Mpawo Esau wakati, Atweende, ndakuzulwida. 13Pele wakamuvwiila kuti, Mwami wangu ulizi kuti bana mbaniini, alimwi ndijisi imbelele atjombe zinyonsya, Na bazibingisya buzuba bomwe, imbelele zyoonse zilafwa. 14-Mwami wangu aye kunembo lyamulanda wakwe, Mebo nooza bweenda kabotu kabotu, mbuli mbuzikonzya kweenda iŋombe, ambuli mbubakonzya kweenda bana, mane nkasike kumwami wangu ku-Seiri.\n15-Lino Esau wakati, Nkusiile bamwi babantu mbondi abo, Pele wakati, Nkaambonzi? Nkajane buuya mumeso aasimalelaangu. 16Mpawo Esau wakanyampuka mubuzuba obo mbubonya kuti apiluke ku-Seiri. 17-Pele Jakobo wakaya ku-Sukoti, waakuliyakila iŋanda. Azyalo iŋombe zyakwe wakaziyakila zibaya. Nciceeco oku kuntu ncikuulikidwe izina lya-Sukoti.\n18-Nkabela Jakobo wakasika kabotu kumunzi wa-Sekemu munyika yaKanana, naakazwa ku-Padanaramu. Wakayaka zilao zyakwe kunembo lyamunzi. 19-Nkabela cipanzi canyika mpaakayakide zilao zyakwe wakacuula kubana ba-Hamori wisi Sekemu. Wakaula amali aakesita aali mwanda. 20-Elyo wakayaka cipaililo mpoonya awo, wacuulika izina lyaElelohe-Israyeli.


Milimo 19 | Bbaibbele Lili a Intaneti | Bbaibbele lya Busanduluzi Bwanyika Mpya\n19 Lino Apolo naakacili ku Kolinto, Paulo wakainda muzyooko zyamalundu akuselemukila ku Efeso nkwaakajana basikwiiya bamwi; 2 eelyo wakati kuli mbabo: “Sena mwakatambula muuya uusalala nomwakaba basyomi?” Bakati kulinguwe: “Swebo tatunamvwide akuti kuli muuya uusalala.” 3 Alimwi wakabuzya kuti: “Ino mwakabbapatizyigwa alubbapatizyo luli?” Bakati: “Alubbapatizyo lwa Johane.” 4 Mpoonya Paulo wakati: “Johane wakabbapatizya alubbapatizyo lwacitondezyo cakweempwa, kaambila bantu kuti basyome yooyo iwakali kuboola musyule lyakwe, nkokuti muli Jesu.” 5 Nobakamvwa boobo, bakabbapatizyigwa muzyina lya Mwami Jesu. 6 Eelyo Paulo naakabikka maanza aali mbabo, bakatambula muuya uusalala, aboobo bakatalika kwaambaula mumyaambo imbi akusinsima. 7 Boonse antoomwe, kwakali baalumi batandila kukkumi ababili. 8 Kwamyezi yotatwe wakali kuboola kucikombelo akukanana cabusicamba. Wakali kubandika makani akupandulula cakusalazya kujatikizya Bwami bwa Leza. 9 Pele bamwi nobakayumya myoyo yabo akutasyoma, alimwi nobakasampaula Nzila Eeyi kumbele lyamakamu aabantu, wakabasiya akutolelezya basikwiiya. Buzuba abuzuba wakali kubandika makani muŋanda mpati yakuswaanganina yakali acikolo ku Tulano. 10 Wakali kucita oobo kwamyaka yobilo, cakuti aabo boonse bakali kukkala mucooko ca Asiya bakalimvwa jwi lya Mwami, iba Juda alimwi aba Giliki. 11 Alimwi Leza wakazumanana kucita milimo mipati yanguzu kwiinda muli Paulo, 12 cakuti notuba tutambala twakwe alimwi atusani ntwaakali kulikwabilizya kutombe twakali kutolwa kubantu baciswa, eelyo bantu bakali kupona kumalwazi aabo alimwi myuuya mibi yakali kuzwa. 13 Pele bamwi akati kaba Juda ibakali kweendeenda kabayaabutanda madaimona abalo bakasoleka kubelesya zyina lya Mwami Jesu kuli baabo bakajisi myuuya mibi; bakali kwaamba kuti: “Ndamulailila muli Jesu ooyo Paulo ngwakambauka kuti muzwe.” 14 Lino ibakali kucita boobo bakali bana basankwa basilutwe wabapaizi mu Juda umwi uutegwa Sikeva ibali ciloba. 15 Pele mukwiingula muuya mubi umwi wakati kuli mbabo: “Ndilimuzyi kabotu Jesu alimwi awalo Paulo ndilimuzyi; pele ino nywebo ndinywe bani?” 16 Mpoonya mwaalumi ooyo wakanjidwe muuya mubi wakamusotokela umwi aumwi akubazunda boonse, cakuti bakatija amantanda kabaliciside kuzwa muŋanda eeyo. 17 Makani aaya akazyibwa abantu boonse, iba Juda aba Giliki ibakali kukkala mu Efeso; alimwi boonse bakayoowa kapati, eelyo izyina lya Mwami Jesu lyakazumanana kulemekwa. 18 Alimwi banji akati kabaabo bakaba basyomi bakali kuboola kulyaambilila zibi akulungulula micito yabo caantangalala. 19 Kunze lyaboobo, bantu banji akati kabasimasalamuzi bakabungika mabbuku aabo akwaaumpa bantu boonse kabalangilila. Alimwi bakasanganya muulo woonse wamabbuku aayo, eelyo bakajana kuti akali kuulwa mali aansiliva aali 50,000. 20 Aboobo canguzu ijwi lya Jehova lyakazumanana kuyakumbele akuzunda. 21 Lino zyintu eezyi nozyakamana, Paulo wakakanza mumoyo wakwe kuti aakumana kwiinda ku Makedoniya aku Akaya, wakali kuyoounka ku Jelusalemu. Wakati: “Ndaakuzwa kooko ndeelede kuyookubona aku Loma.” 22 Aboobo wakatuma bobilo akati kabaabo bakali kumukutaukila kuya ku Makedoniya, nkokuti Timoteyo a Elasito, pele walo wakacilikkede kwaciindi cili mbocibede mucooko ca Asiya. 23 Aciindi eeco nciconya kwakaba lupyopyongano lupati kujatikizya Nzila Eeyi. 24 Nkaambo mwaalumi umwi uutegwa Demetiliyo, imufwuzi wansiliva, kwiinda mukupanga tukombelo twansiliva twa Atemi wakali kubapa kujana mpindu mpati basyaabupampu mukupanga zyintu; 25 eelyo wakababunganya antoomwe abamwi ibakali kupanga zyintu zili boobo akubaambila kuti: “Nobaalumi, mulizyi kabotu kuti buvwubi bwesu buzwa kumulimo ooyu. 26 Alimwi mulibwene akumvwa ooyu Paulo mbwaaongelezya nkamu yabantu mpati akubapa lusyomo lumbi ikutali buyo muno mu Efeso, pele alimwi uli afwaafwi kucita boobo amucooko coonse ca Asiya, kaamba kuti aaba baleza bapangwa amaanza aabantu tabali baleza beni-beni pe. 27 Kunze lyaboobo, cintu cimbi cibi ncakuti taali buyo makwebo eesu aaya aatiisampaulwe, pele alyalo tempele lyaleza mukaintu mupati Atemi lilabonwa kuti ndyabuyo, alimwi bulemu bwakwe ibukombwa mucooko coonse ca Asiya amunyika yoonse buli afwaafwi kumana.” 28 Nobakamvwa boobu bakanyema kapati, mpoonya baalumi aaba bakatalika koompolola kuti: “Atemi waba Efeso ngomupati!” 29 Aboobo kwakaba lupyopyongano mumunzi woonse alimwi caantoomwe bantu boonse bakaguumukila mubbuwa lyazisobano kabayaabukwelaanya Gayo a Alisitako, ibana Makedoniya bakali kweenda a Paulo. 30 Paulo walo wakalilisungwide kunjila mukati mwakali bantu, pele basikwiiya bakamukasya. 31 Nobaba beendelezi bamapobwe azisobano bamwi ibakali beenzinyina bakamutumina mulomo ikumukombelezya kuti atalibikki muntenda kwiinda mukunjila mubbuwa lyazisobano. 32 Mubwini, bamwi bakali koompolola cintu cimwi kakuli bambi bakali kwaamba cimbi; nkaambo nkamu yabantu yakali kwiide kwiilingana alimwi bunji bwabo tiibakakazyi kaambo ncobakabunganina antoomwe. 33 Aboobo bakagwisya Alekizanda munkamu alimwi ba Juda bakamutonkela kumbele; mpoonya Alekizanda wakatambika ajanza lyakwe alimwi wakali kuyanda kulyaambilila kubantu kuti unyina mulandu. 34 Pele nobakazyiba kuti wakali mu Juda, boonse bakatalika koongolola ajwi lyomwe kwamawoola aatandila kuli obilo kuti: “Atemi waba Efeso ngomupati!” 35 Lino kumamanino mupati wamunzi naakaumuzya nkamu yabantu wakati: “Nobaalumi bamu Efeso, nguni mubwini akati kabantu uutazyi kuti munzi wabana Efeso nguulanganya tempele lya Atemi mupati acikozyanyo cakawa kuzwa kujulu? 36 Aboobo mbwaanga makani aaya taakonzyi kukazyigwa, nywebo mweelede kukkalikana ikutali kucita zyintu cakwiintila. 37 Nkaambo mwaleta baalumi aaba kuno ibatali bafwumpi bamatempele naa basikusampaula leza wesu mukaintu. 38 Aboobo ikuti Demetiliyo abasyaabupampu mukupanga zyintu mbocili limwi bali akaambo amuntu umwi, imazuba aakubeteka milandu nkwaali, abeendelezi bacooko nkobali; abatolane kunkuta. 39 Pele ikuti kamuyandaula cimwi ciinda waawo, ceelede kukosolwa ambungano iizumizyidwe amulawo. 40 Nkaambo mubwini tuli muntenda yakupegwa mulandu wakutalisya manyongwe akaambo kaceeci cacitika sunu, mbwaanga tunyina kaambo kabotu kali koonse kakulitamizya kujatikizya nkamu yabantu aaba baide kwiilingana.” 41 Naakamana kwaamba zyintu eezyi, wakaambila bantu bakabungene kuti bamwaike.


Ino ngumulandunshi mulyeelete kwiindilisha kwiiya Baibo? | Makani Abotu\n1. Ino kutolelela kwiiya Baibo inga kwamucafwa buyani?\nCakutatonsha, nshomweeya mu Baibo kusebensesha kabuku aka shilyeelete shamucafwa kwaamba ayi lusuno lwanu kuli Yehova luyume. Mulyeelete kutolelela kucita nshenga shamucafwa kwaamba ayi lusuno ulo luyumineeko. (1 Pita 2:2) Na mwatolelela kusena pafwafwi a Lesa kwiinda mu kwiiya Maswi akwe ndyeshi mukabe abuumi butamaani.—Amubelenge Joni 17:3; Juda 21.\nNdi mutoya cishibilaako ashimwi shakwe Lesa, lushomo lwanu lulaakunoya ciyuma. Lushomo lulaakumucafwa kusangalasha Lesa. (Bene Ebulu 11:1, 6) Alimwi lulaakumucafwa kusanduka kwaamba ayi bukaalo bwanu bukabe kabotu.—Amubelenge Milimo ya Batumwi 3:19.\n2. Ino nshomwiiya pali Lesa inga shacafwa buyani bamwi?\nInga mwaba bashicibusa bancinencine bakwe Yehova\nKweelana ambotwakalengwa, soonse tulanyumfwa kabotu kwaamba pa makani abotu, aboobo inga mwayanda kwaambilako bamwi nshomweeya. Ndi mutotolelela kwiiya Baibo, mulaakwiiya bwa kusebensesha Baibo kupandulula makani abotu alushomo lwanu muli Yehova.—Amubelenge Bene Loma 10:13-15.\nBantu baanji balatalikila ku beshikamukowa a babyabo kwiisha makani abotu. Ono munolilama kwaamba ayi mutabakalashi. Mu ciindi cakubaambila ayi bupailishi bwabo mbwa bubeshi, amubaambilebo pa shintu Lesa nshaashomesha. Alimwi, mulyeelete kwiibaluka ayi bantu balakondeleshekwa abuumbi na kamulibombya kwiinda nsho mutobaambila.—Amubelenge 2 Timoti 2:24, 25.\n3. Inga mwaba a coolwe cakuba baani kuli Lesa?\nKwiiya Maswi akwe Lesa inga kwamucafwa kununguluka ku mushimu. Muciindi, Yehova ulaakumusuna abuumbi. Aboobo, mulaakuba beshikamukowa bakwe Lesa.—Amubelenge 2 Bene Kolinto 6:18.\n4. Ino inga mwacita buyani kwaamba ayi munooya cikula ku mushimu?\nInga mwaya cikula ku mushimu na mwatolelela kwiiya Maswi akwe Lesa. (Bene Ebulu 5:13, 14) Mukaambile Bakamboni bakwe Yehova kumwiisha Baibo kusebensesha libuku lya Ino Ncinzi Cini Bbaibbele Ncoliyiisya? Na mukeeye shiinji mu Maswi akwe Lesa, bukaalo bwanu bulaakubotelaako.—Amubelenge Kulumbaisha 1:1-3; 73:27, 28.\nMakani abotu alaswa kuli Yehova, Lesa usangalete. Inga mwasena pafwafwi anguwe kwiinda mu kusena pafwafwi ku bantu bakwe. (Bene Ebulu 10:24, 25) Ndi mutotolelela kweelesha cankusu kusangalasha Yehova, mulaakulicanina buumi bwancinencine, ee buumi butamaani. Ncakwiila, cintu cibotu ncenga mwaciita mu bukaalo bwanu nkusena pafwafwi a Lesa.—Amubelenge 1 Timoti 1:11; 6:19.\nBaibo itoocafwa bantu mamiliyoni pacishi coonse kucana shikumbulo sha miipusho inene mubuumi. Sa inga mwasuna kuba womwi wa baabo?\nIno Ngumulandunshi Mulyeelete Kwiindilisha Kwiiya Baibo?


Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3\n3 Nobayandwa, oolu lino ndugwalo lwabili ndondimulembela, oomo mbubonya mbuli mulugwalo lwangu lwakusaanguna, mondisensemuna mizeezo yanu mibotu kwiinda mukumuyeezya, 2 ikutegwa mwiibaluke majwi aakaambwa musyule abasinsimi basalala alimwi amulawo wa Mwami alimwi Mufwutuli wesu kwiinda mubatumwa banu. 3 Cakusaanguna, amuzyibe kuti kumazuba aamamanino kuyooboola basikasampusampu akusampaula kwabo, ibayootobela zisusi zyabo beni 4 kabaamba kuti: “Ino nkuli ikubako kwakwe ooko kwakasyomezyegwa? Kayi, kuzwa buzuba bamatata nobakoona mulufwu, izyintu zyoonse zilazumanana mbubonya mbozyakabede kuzwa kumatalikilo aazilenge.” 5 Nkaambo acaali tabakabikkili maano kaambo kakuti kwiinda mujwi lya Leza, ikaindi kwakali majulu alimwi anyika njumu yakasumpwidwe atala amaanzi alimwi yakazingulukidwe amaanzi; 6 alimwi kwiinda muzyintu eezyi inyika yakuciindi eciya yakanyonyoonwa noyakapaizyigwa maanzi aazambangulwe. 7 Pele kujwi ndimunya eelyo majulu alimwi anyika ziliko lino zyabambilwa mulilo alimwi zyayobolwa kusikila mubuzuba bwalubeta abwalunyonyooko lwabantu basampaula Leza. 8 Nokuba boobo nobayandwa, mutakalubi kaambo aaka kakuti, buzuba bomwe kuli Jehova buli mbuli myaka iili cuulu alimwi myaka iili cuulu ili mbuli buzuba bomwe. 9 Jehova tamukide pe kujatikizya cisyomezyo cakwe kweelana ambobayeeya bamwi kuti wamuka, pele umukkazyikila moyo nkaambo tayandi kuti muntu uuli woonse anyonyoonwe, pele uyanda kuti boonse bakonzye kweempwa. 10 Nokuba boobo, buzuba bwa Jehova buyoosika mbuli mubbi, eelyo majulu naayooloba amuzuzumo mupati mukulaba kwaliso, pele zyintu zyakujulu mbwaanga ziyoopya kapati, ziyooenzemuka alimwi nyika amilimo iili mumo ziyoobikkwa antangalala. 11 Mbwaanga zyintu eezyi zyoonse ziyooenzemuka boobu, amuyeeye buyo naa mweelede kuba bantu bali buti mubukkale busalala alimwi amilimo yakubelekela Leza cakulyaaba, 12 nomulindila akuyeeyesya kubako kwabuzuba bwa Jehova, eelyo majulu naayoonyonyoonwa mumulilo uuvwilima alimwi zyintu zyakujulu ziyoonyenguluka akupya kutaambiki! 13 Pele kuli majulu mapya anyika mpya nzyotulindila swebo kweelana acisyomezyo cakwe, alimwi muli zyeezyi muyooba bululami. 14 Aboobo, nobayandwa, mbwaanga nywebo mulindila zyintu eezyi, amusoleke kusikila mpomugolela kuti kumamanino akamujane kamutajisi kabala nokaba kampenda alimwi kamuli muluumuno. 15 Kuyungizya waawo, amubone kukkazyika moyo kwa Mwami wesu kuti ndufwutuko, mbubonya awalo mukwesu uuyandwa Paulo mbwaakamulembela kweelana abusongo mbwaakapegwa, 16 kaamba zyintu eezyi mbubonya mbwacita mumagwalo aakwe oonse. Nokuba boobo, mulingawo kuli zyintu zimwi zikatazya kumvwa, alimwi zyintu eezyi nzyobapilinganya ibantu aabo batakwe luzyibo alimwi batakkalikene mbubonya mbobacita Magwalo aambi, cakuti balalinyonyoona beni. 17 Aboobo nywebo nobayandwa, mbomujisi kale luzyibo oolu, amucenjele kutegwa mutaleyi antoomwe ambabo kwiinda mukulubizya kwabantu babi alimwi akusweekelwa kuzyandamana kwanu. 18 Citabi boobo pe, pele amuzumanane kukomena muluzyalo lwa Leza amuluzyibo lwa Mwami a Mufwutuli wesu Jesu Kilisito. Kulinguwe akube bulemu lino alimwi mane kukabe kutamani.


HENA A BUUMI BWANGU LEZA ULAAMAKANIAMBUBO?\nAmwi mafumofumo, nyika ilangika mbuli Paladaisi (Paradise). Wabuka, waima a mpulungwido (window) a kukwela muya mumpemo ciindi cilamfu, alimwi walanga kumweka mweka kwa zuba kuli mbuli golide nolibala zuba a zisamu, tuvu a tuvu. ciimwi ciindi zyicita kuti buumi bube buyandisi (precious): busyu bwa mweenzinyoko uyandika nomwaambila kuti kocaala ndaunka, lwiimbo lulweela luzwide minjeya mibotu, kalweendelana akulimvwa kwako, mwana musyonto wakudebbuda luyando.\nPele amwi mafumo-fumo, nyika ilangika kuba cilawo ciyoosya. Wabuka akujana mitwe ya twaambo mu muteende (newspaper) ubandika bazangi babbolohya mabbomba alo aalemeka mwana antela kumofwaazya, muntu ujaya bantu kakunyina kaambo kateeleleka (serial killer) wajaya umbi muntu waba wa kkumi, bwaambilizi bwanzala, antela kumwaya kwa meenda a muyoba, antela nkondo antela muzunzumina wa nyika (earthquake). Eecii nci ciindi zyintu nozyitateeleleki, kazyinyina munyinsu.\nHena zyoonse ezyi zyaamba nzi? Hena inga twazabula kaambo kaya koo-Moonga ikakankamanisya alimwi kagambya? Nkaambo nzi ncotuli waano? Hena Leza ulaamakani a buumi bwangu antela ndili cintu nkumunya buyo cinyina munyinsu kuli nguwe?\n1. LEZA WAKALENGA NYIKA ILONDOKEDE\nLeza mulengi, waanzika alimwi mwaanzi wa zyintu zyoonse kuzyintu zyipati kampatila kusikila ku mababa a nkonkolekwa (butterfly).\n"Kwiinda mu jwi lya Mwami Leza majulu akabambwa - a mulalabungu kwiinda mukuyoya kwa mulomo wakwe...Nkaambo wakakanana, elyo zyakaba, wakaamba ca kukulwaizya elyo zyakaima nci." - Ntembauzyo 33:6-9.\nMwami Leza ukanana buyo elyo zyilengwa zyakwe zyilacita kuyanda kwakwe.\n2. MAZUBA CISAMBOMWI KULENGA NYIKA\n"Mu mazuba cisambomwi Mwami Leza wakalenga majulu alimwi a nyika, lwizyi, alimwi a zyoonse zyili muli nzyinzyo, pele wakalyookezya mu buzuba bwa ciloba (7). Aboobo Mwami waka buleleka buzuba bwa Nsabata a kubusetekanya." - Kulonga 20:11.\nLeza upona kukabe kutamani, Mulengi ujisi nguzu zyoonse naakailenga nyika mukulaba kwa liso "kwiinda mukuyoya kwa mulomo wakwe." Pele Leza wakasala kuti atole mazuba ali cisambomwi (6) kulenga nyika - Leza na kakonzya kwiilenga nyika alimwi a julu mu mamineti (minutes) aali cisambomwi antela minzunzumo (seconds) ili cisambomwi. Mpango mpati yakusaanguna mu Bbaibbele, Matalikilo 1, ila zubulula zyintu mwami Leza nzyaakalenga buzuba a buzuba mu mvwiki ya kulenga.\nNcilengwa nzi cisumpukide alimwi cijisi mpuwo ncaakalenga Mwami Leza mu buzuba bwa cisambomwi?\n"Leza wakalenga muntu mucinkozya cakwe mwini, mu cinkozya cakwe Leza waka mulenga muntu; mulombwana - alimwi a mukaintu wakabalenga." - Matalikilo 1:27.\nLeza wakasala kulenga bantu bakozyanya a nguwe bajisi mizeezo kulimvwa alimwi a kuyanda. Muntu oonse uli bambidwe mu "cinkozya ca Leza."\nKusika mu buzuba bwa cisambomwi, nyika yakazula zyisyango alimwi a banyama, elyo Mwami Leza wakazyi kulenga cintu ciyandisi alimwi ciinda zyoonse. Kweendelana a Matalikilo 2:7, Leza hinguzu zyoonse wakaubumba mubili wa Adamu kuzwa ku bulongo. Elyo Mwami Leza nakayoyela "Muuya wa buumi" mu mpemo zya muntu, wakaba "muntu upona" - oku nkokut, muntu wakaba abuumi. Leza wakamupa zyina muntu ngwakasaanguna kulenga mu cinkozya cakwe lya "Adamu" ilisandulula kuti "mulombwana," elyo mukaintu wakusanguna, "Eva" ilisandulula kuti "kupona" (Matalikilo 2:20; 3:20). Mulengi uzwide luyando wakacibona kuti muntu weelede kuba a mulongwe wakwe.\nNobakazwa mujanza lya Mulengi Leza, ba Adamu alimwi a Eva bakali kutondezya cinkozya ca Leza. Kuti Leza na kayanda, na kalenga muntu unyina mizeezo uli mbuli ci loboti (robot) ka ciingaila mu Muunda wa Edeni kacizulide a kwiimbila Leza nyimbo zya kumutembaula a kumulumbaizya.\nPele Leza wakali kuyandisyisya kunji kwiinda buyo kulumbaizyigwa: Leza wakali kuyanda bulongwe buzulide. Ma loboti alakonzya ku mweta-mweta, kukanana, alimwi a kusanzya mbale, pele taakonzyi kuyanda.\nLeza wakatulenga mu cinkozya cakwe, katujisi nguzu zya kuzukauzya alimwi a kusala, kuyeeya (remember), kuteelesyesya, alimwi a kuyanda. Ba Adamu alimwi a Eva bakali bana ba Leza, alimwi Leza wakali kubayanda citaambiki.\nMVWIKI YA KULENGA\nBUZUBA BWAKUTAANGUNA: Mumuni, kwaandanya mahikati alimwi a masiku Buzuba\nBWABILI: Muwo, uuli atala a nyika\nBUZUBA BWATATU: Nyika njumu alimwi a zyisyango\nBUZUBA BWANE: Izuba alimwi a Mwezi zyalibonya\nBUZUBA BWASANU: Bayuni alimwi a nswi\nBUZUBA BWACISAMBOMWI: Banyama bakalaba anyika alimwi a muntu\nBUZUBA BWACILOBA: Nsabata\n3. CIBI CABOOLA KUNYIKA ILONDOKEDE\nBa Adamu alimwi a Eva bakali jisi zyoonse zyakali kunga zyabapa kukkomana. Maumi abo akali zulide kabotu-kabotu kuzyizo alimwi a kuba a mizeezo mibotu, bakali kupona mu munzi wabo a muunda weebeka kapati mu nyika mwakanyina cakalubide (Matalikilo 2:8; 1:28-31). Leza wakabasyomezya kuba a bana a busongo bwa mizeezo ya kubamba, alimwi a kujana kukkuta ku milimo ya maanza abo (Matalikilo 1:28; 2:15). Bakali jisi bulongwe bwa kulya musalo a Mulengi wabo busyu a busyu. Kunyina kankwisyita ka kulipenzya, kuyoowa antela kuciswa kwaka nyonyoona mazuba a kupona kubotu.\nHena nyika yakafwambaana buti kusanduka a kuba cilawo cizwide kupenga alimwi a ntenda? Mpango mpati ya bili a yatatu ya Matalikilo zyila-zubulula kaambo koonse mbuli cinyonyoono mbu cakanjila mu nyika. Uzyibale mpango ezyi zyobilo mu ciindi ca kulikwaya.\nBukosozi bujanika mboobu. Nikwa kainda ciindi cili mbocibede kuzwa ciindi Leza naakabikka nyika ilondokede, Dyabooli wakaboola mu Muunda wa Edeni kuzyi kucenga Adamu alimwi a Eva kuti bamuzangile Mulengi wabo. Leza waka kufwinsya (limited) kuyambukizya kwa Dyabooli ku cisamu comwe ca mu muunda, "cisamu cakuzyibya kubotu a kubyaabi." Elyo wakaba cenjezya bana bukwetene ba kutaanguna kuti batakasweni- sweni munsi acisamu eeci alimwi a kutalya mucelo waco, kuti balya baya kufwa.\nPele bumwi buzuba Eva wakaingaila a kusika kucisamu ca kakasyigwa. Elyo kufwambaana Dyabooli wakafusa muzeezo wa kucenga. Dyabooli wakati, Leza waka mucenga Eva alimwi akuti nakuba kuti Eva walya mucelo waku cisamu tanaakali kukonzya kufwa, pele wakali kunga ulaba a busongo mbuli Leza lwakwe Mwini, kuzyiba kubotu a kubyaabi. Ca kugambya Eva, alimwi kumane awalo Adamu, ibakazyibide buyo kubotu, bakamuzumizya Dyabooli kuti a bacenge, bakalabila ku mucelo ngubakakahigwa - elyo bakatyola cizuminano cabo a Leza a kusyomana kwabo alimwi a kutamuteelela Leza.\nLeza wakabikkide bwaanzike bwakuti ba Adamu a Eva "bayiendelezye" nyika yesu a kuyiishigwa milimo ya zyilengwa zya Mwami Leza (Matalikilo 1:26). Pele a kaambo kakuti bakacityola cisyomo cabo kuli Leza alimwi a kusala Dyabooli mbuli musololi wabo mupya, aba bana bukwetene baka sowekelwa coolwe ca bweendelezi. Sunu Dyabooli waamba kuti nyika njiyakwe alimwi ulasola a nguzu zyakwe zyoonse kubikka bantu bali munyika mubuzike.\nNkozyili zyiindi zyinji notulijana kucita zyintu zya kuliyanda antela kujatikizya a kucita zyintu ca munyono kakuli ncotuyanda kucita ncimbi. Nkaambo nzi? Nkaambo kakuti hinkondo wesu uutalibonyi, Dyabooli, ula beleka a nguzu kucita kuti bantu batabi a zyiimo zyibotu.\nMbubuli mbobala cipati ca Matalikilo 3, uya kuvwumbula masimpe a kuti cinyonyoono cakacita kuti ba Adamu a Eva bayoowe a kulisisa kuzwa mubusyu bwa Leza. Cinyonyoono cakayambukila zyilegwa zyoonse. Mamvwa akalibonya antoomwe a maluba-luba. Abwalo bulongo bwakapenga kuzwa ku ciyuma-yuma, akwalo kubeleka kwakaba kwa kukwelela antunda . Bulwazi bwakatalika kulwana cabuyamba a kutasala. Munyono, bukali, alimwi bulyato zyakaleta kupenga kutaambiki ku bantu. Elyo cisesemya kwiindilila atala a zyoonse, cinyonyoono cakaleta lufu!\n4. NGUNI OYU DYABOOLI WAKA YAMBUKIZYA NYIKA YESU A CINYONYOONO?\n"Wakali MUJAYI kuzwa kumatalikilo,... kunyina masimpe muli nguwe. Nabeja, ulali zubulula mu mulaka wakwabo, nkaambo mubeji alimwi NGUUSYI WA KUBEJA koonse" (Johane 8:44).\nKweendelana a mbwaamba Jesu, Dyabooli ncecihiko ca cinyonyoono munyika a julu, "ngo usyi" wa cinyonyoono alimwi a bujayi a kubeja.\nThomas Carlyle, hyaabupampu mumulaka wa cingisi (English Philosopher), lumwi lweendo wakabweza Ralph Waldo Emerson a ku mweenzyenzya mu migwagwa isofweede ya mu Landani (London) nkwali kumamanino lwa kujwe. Mbuubakali kuya bweenda, cakaumu umu kababona cisesemyo ca bubi bwakali kucitika kubazinguluka, kumamanino Carlyle waka buzya, "Hena lino wakondwa kuti Dyabooli nkwali?"\n5.HENA LEZA WAKAMULENGA YABOOLI?\nPeepe! Leza mubotu takonzyi kulenga Dyabooli. Nakuba boobo Bbaibbele lyaamba kuti Dyabooli, antoomwe a bangele mbaakacenga, bakasowekelwa cilawo cabo mujulu alimwi a kuboola kunyika yesu.\n"Elyo lwakaima LUMAMBA (NKONDO) MUKATI KAJULU. Mikaele a bangele bakwe bakalwana cinyama (dragon) acalo CHINYAMA A BANGELE BACO bakaima a kulwana. Pele tiibakajisi nguzu zyinji, elyo BAKA SOWEKELWA CILAWO CABO MU JULU. Cinyama cipati caka sowelwa ansi - uuli ngu muzoka mukulu-kulu utegwa Dyabooli antela Saatani, ucenga a kusowa nyika yoonse. Waka fuswa ansi ano antoomwe abangele bakwe." - Cizubuluzyo 12:7-9.\nHena Dyabooli wakanjila buti kujulu kumatalikilo?\n"Wakananikwa mbuli MUNGELE WEEMBELA, nkaambo obo mbundaka kunanika. Wakali a cilundu ca Leza cisetekene, WAKANYINA KAMPENDA MUNZILA ZYAKO ZYOONSE kuzwa ku buzuba MBOOKALENGWA kusikila KUSOFWAALA NIKWAKAJANWA MULI NDIWE." - Ezekiele 28:17-15.\nLeza tanaakalenga Dyabooli, wakalenga Lusifa (Lucifer) mungele ulondokede, uumwi wa basololi akati ka bangele, wakali kwiima munsi-munsi a cuuno ca Mwami Leza. Pele wakabisya - "kusofwaala kwakajanika muli nguwe." Mbuli mbwakatandwa kuzwa kujulu, alimwi akulicengazya kuti mweenzinyina wa Adamu alimwi a Eva, wakaba hinkondonyina mubyaabi kapati a bantu.\n6. NKAMBONZI LUSIFA OYU MUNGELE ULONDOKEDE, NCAAKABISYA?\n"MBUTI MBOOWA KUZWA KUJULU, o ntanda ya cifumo-fumo, o mwana wa kubucedo! WASOWELWA ANSI.... Wakati mu moyo wako, "ndiya kusumpuka kuya kujulu; ndiya kukkwezyeka cuuno cangu ca bwami atala anyenyenzi zya Leza;... NDIYA KULIBAMBA NDIMWINI KUTI NDIBE MBULI YOOYO UUSUMPUKIDE KAPATI." - Isaya 14:12-14.\nMulengwa wakaba Dyabooli kumatalikilo wakali kwiitwa kuti Lusifa (Lucifer) cisandulula kuti "Nyenyenzi ya mahikati" antela "oyo umwekesya." Mu moyo wa mungele oyu, kulinaamuna (vanity) alimwi a kuyandisyisya (ambition) zyakabweza busena bwa kulyaaba kuli Leza. Nyungu ya kulisumpula yaka komena kusikila limwi wa nyonokela cuuno ca Leza.\nLusifa (Lucifer) uyelede kuti wakabeleka ca nguzu a kusungilizya bangele kulubazu lwakwe. Ncuubauba kuzukauzya mbuli Saatani mbwakali kukazyanya kuti kulielede kuti kaciliko cimwi Leza ncaakali kusisa kuzwa kuli mbabo, alimwi akuti mu mulawo ulondokede kuli zyakali kukazyigwa kucita, alimwi akuti Leza Muleli tabikkili maano (uncaring sovereign). Waka bejelezya yooyo uli a ciimo cizubulula luyando mbuli mbolubede.\nHena oku kuzwangana mukati kajulu kwakamanwa buti?\n"Moyo wako wakazula kulisumpula,… Aboobo ndaka kusowela ansi." - Ezekiele 28:17.\nKulisumpula kwakasandula mupati wa bangele kuba Dyabooli antela Saatani. Elyo kutegwa luumuno alimwi a kukwelela antoomwe kukwabililwe mukati ka julu, Dyabooli antoomwe a cibela comwe kuzwa ku zyibeela zyotatwe zya bangele bakamusangana mukuzanga, bakatandwa (Cizubuluzyo 12:4, 7-9).\n7. NGUNI WAKA CITALIKA CINYONYOONO?\nNkaambo nzi Leza ncaatakalenga bantu batakonzyi kucita cinyonyoono? Kuti naaka kucita oku, nikwanyina mpenzi lya cibi mu nyika yesu. Pele Leza wakali kuyanda bantu bakonzya kuba abulogwe anguwe bwini-bwini. Aboobo "Leza wakalenga muntu mucinkonzya cakwe" (Matalikilo 1:27).\nEci caamba kuti tulaangulukide alimwi tulijisi lubazu lwa kucita. Tulakonzya kusala kumuyanda Leza antela kumufutatila Leza. Leza wakapa bangele alimwi a bantu ba misela yoonse, ciwa ca mumoza alimwi a nguzu zya kukonzya kulisalila.\n"Amulisalile nobeni sunu oyo ngomuyanda kubelekela." - Joshuwa 24:15.\nLeza ulaba tankanya (challenges) bantu mbaakalenga mucinkozya cakwe kusala kucita kubotu nkambo nguzu zyakuzukauzya (reasoning) a kuba ankuta ya mucamba zyila batondezya kuti "Nzila ya Leza njiili kabotu."alimwi a kucifutatila cintu cilubide nkaambo kakuti nguzu zyakulibeteka omwini zyilakulaya akukutondezya bulumbu bujanwa mukuzanga alimwi a cinyonyoono.\nZyalikke zyilengwa zyijisi nguzu zyakulibeteka mucamba (reasoning) alimwi a kulisalila zyezyikonzya kuba a kulimvwa kwa luyando lwini-lwini. Leza wakali kuyandisyisya kulenga bantu bakonzya kuteelesyesya alimwi a kukkomanina ciimo cakwe, baangulukidwe kuboola kuli nguwe muluyando, alimwi kabazwide luyando lwa kuyanda bamwi. Leza wakali kuyandisyisya kulwaabana luyando lwakwe boobo cakuti wakalisungula kubweza ntaamu mpati yakali kukonzya kulubila (enormous risk) yakulenga bangele alimwi a bantu bakajisi nguzu zya kulisalila. Leza wakalizyi kuti cakali kukonzyeka kuti bumwi buzuba umwi wazyilengwa zyakwe wakali kunga antela ulasala kukaka kubelekela Leza. Dyabooli wakali wakusaanguna akati ka zyilengwa mujulu a munyika kulisalila kuzanga a kukaka kubelekela Leza. Penzi lipati lya cinyonyoono lyaka talikwa a Dyabooli (Johane 8:44, 1 Johane 3:8).\n8. CICIINGANO CAKONZYA KU CAANZIKA CINYONYOONO\nNkaambo nzi ncaataka munyonyoona Lusifa (Lucifer) bulwazi bwa cinyonyoono kabutaninga yandilila? Lusifa waka buteteetezya (challenge/Teteetete) bululami bwabukosozi bwa mfulumende ya Leza. Waka mubejelezya Leza. Kuti Leza naaka mujaya Lusifa cakufwambaana, bangele nibakatalika kumukomba Leza kwiinda muku muyoowa kutali kwiinda mu luyando. Eci nicakazunda muzeezo wa Leza wa kumatalikilo wakulenga zyilengwa zyijisi nguzu zya kulisalila.\nMbuti umwi mbwakali kukozya kuzyiba ca lusiinizyo kuti nzila ya Leza nimbotu kwiinda zyoonse? Leza wakamupa Saatani ciindi (chance) cakutondezya mbuli nzila zyakwe mbozyakabede. Nkakaambo aka ncaakapedwa coolwe (opportunity) ca kusunka Adamu alimwi a Eva.\nEyi nyika caba cilawo cakusunkila ciimo ca Saatani alimwi a bube bwa bulelo bwakwe a kuzikozyanisya a ciimo ca Leza a bube bwa bulelo bwakwe. Hena nguni ululeme? Kumamanino nguni ngotukonzya kusyoma? Bucengi bwa Lusifa bwakali boobo cakuti catola ciindi kuti zyilengwa zya mujulu a munyika zyilamwe (convinced) cakumaninina kuti nzila zya Saatani zyijisi cilijazyo cilibuti. Pele kumamanino omwe-omwe uya kulibonena kuti "bulumbu bwa cinyonyoono ndufu" alimwi akuti "cipego ca Leza mbuumi butamani kwiinda mu Mwami wesu Jesu Klistu" (Ba Roma 6:23).\nCilengwa comwe-comwe mukati kajulu a nyika ciya kuzumina kuti:\n"Micito yako mipati alimwi ila kankamanisya, Mwami Leza singuzu zyoonse. Zyili luleme alimwi nzyakasimpe nzila zyako, o Mwami wa misela.... Masi oonse aya kuboola alimwi akukukomba, nkaambo micito yako ya bululami ya zubululwa ." - Cizubuluzyo 15:3-4.\nBoonse baakumana kuzyibisyisya cilijazyo cili mu cinyonyoono alimwi a bujayi bujanika mu muzeezo (philosophy) wa Saatani, Leza uya kumunyonyauna Saatani alimwi a cinyonyoono. Leza alimwi uya kunyonyauna baabo balukaka luse Lwakwe ca nkazi a kunamatila kunzila zya Saatani.\nLeza awalo ulayandisyisya kuti alimane penzi lya cinyonyoono alimwi a kupenga mbubwena mbuli mbotuyandisyisya kuti acite. Pele Leza ulalindila ciindi ceelede kutegwa cinyonyoono aci nyonyaude limwi a kuti atupe bukwabilizi mukulisalila kwesu alimwi a kubikka ntaamo yakuti cinyonyoono citakalibonyi kabili alimwi pe.\nLeza wasyomezya kucijaila-jaila limwi cinyonyoono kukabe kutamaini kwiinda mukulisalazya julu alimwi a nyika a mulilo. "Kweendelana a cisyomyo cakwe" tulakonzya kulangila kuciindi ciboola julu lipya alimwi a nyika mpya, munzi waba setekene" (2 Petro 3:10, 13). Cinyonyoono tacika yambukizyi kabili julu a nyika. Bulumbu bubi bwa cinyonyoono buya kulibonya caantangalala boobo cakuti kuzangila Leza ciya kuba cisesemyo kukabe kutamani a kutamani.\nNguni ucita kuti kumamanino Dyabooli alimwi a cinyonyoono zyika nyonyoonwe?\n"Nkaambo bana bajisi munyefu alimwi a bulowa, awalo Klistu waka bweza lubazu mubuntu bwabo kucita kuti kwiinda mulufu lwakwe akacikonzye kumunyonyoona oyo ujisilide ku nguzu zya lufwu - nkokuti Dyabooli - akuya kubaangulula abo bakali muntolongo ya buzike kumazuba a kupona kwabo nkaambo ka kuyoowa lufu." - Ba Hebulayo 2:14, 15.\nAciciingano bangele alimwi a manyika atakawa bakamubona Saatani mbuli mbwabede ncobeni - mucengi, hikubeja alimwi a mujayi. Aciciingano waka zubulula ciimo cakwe mbuli mbocibede kwiinda muku sungilizya bantu kujaya Mwana a Leza wakanyina mulandu. Boonse bakkala mujulu alimwi a nyika bakalibonena lunya lwa cinyonyoono mbolutajisi munyinsu (senseless). Ciciingano cakakusya "hyaama-nkwamu (unmasked) kuzwa ku busyu bwa Saatani a kuyandisyisya kwakwe, elyo Leza na mujaya Dyabooli abaabo banamatila ku cinyonyoono, boonse baya kuzumina kuti bukosozi bwa Leza buli luleme.\nLufu lwa Jesu lwakauyubulula muzeezo wini-wini wa Saatani kumbele a zyilengwa zyoonse (Johane 12:31, 32). Acalo ciciingano caka muzubulula Klistu mbuli mbwabede - Munununi wa nyika. A gologota (Golgotha) nguzu zya luyando zyakaima nci alimwi a kuzundana a kuyandisyisya nguzu (love of power). Ciciingano cakabikka antangalala kakunyina a mubuzyo, kuti luyando ndolusungilizya Leza ciindi nalanga Saatani, cinyonyoono alimwi balombwana a bakaintu babisyi. Aciciingano Klistu wakalutondezya caantangalala luyando Leza ndwapa akubatalweelede amboluzunda Dyabooli. Nkondo mpoyiimvwi mpakuti nguni uti yendelezye nyika, Klistu antela Dyabooli. Elyo ciciingano cakabupa bukosozi kukabe kutamani. Ngu Jesu Klistu usumpukide atala a zyoonse!\nHena walivwumbuda bulongwe a Munununi wakafwa kutegwa a zubulule luyando Lwakwe lunyina ceelekelo alimwi lutacinci? Nkulimvwa nzi nkojisi kuli yooyo wakaboola kunyika yesu muciimo ca buntu akufwa mubusena bwako kutegwa a kununune kuzwa kubulumbu bwa cinyonyoono? Hena ulakonzya kukotamika mutwe wako ndilyona lino alimwi akumulumba Jesu, akumulomba kweendelezya buumi bwako?